Na temelju članka 109. stavka 6. Zakona o prostornom uređenju („Narodne novine“ broj 153/13, 65/17, 114/18, 39/19 i 98/19), članka 32., stavka 1. alineje 13. Statuta Grada Staroga Grada („Službeni glasnik Grada Staroga Grada“ broj 12/09, 3/10, 4/13, 5/13, 6/18 i 2/20), Odluke o izradi Urbanističkog plana uređenja dijela ugostiteljsko - turističke zone Helios („Službeni glasnik Grada Starog Grada“ broj: 11/21 i 02/22) i suglasnosti Ministarstva prostornoga uređenja, graditeljstva i državne imovine, Uprave za prostorno uređenje i dozvole državnog značaja KLASA: 350-02/22-16/71 URBROJ: 531-06-01-02/07-22-3 od 10. studenog 2022. godine Gradsko vijeće Grada Staroga Grada na XII. sjednici, održanoj dana 13. prosinca 2022. godine, donosi

**O D L U K U**

**o donošenju Urbanističkog plana uređenja**

**dijela ugostiteljsko - turističke zone Helios**

# I. TEMELJNE ODREDBE

Članak 1.

(1) Donosi se Urbanistički plan uređenja dijela ugostiteljsko - turističke zone Helios, u nastavku teksta: Plan ili UPU, kojeg je izradila tvrtka Urbi & archi d.o.o. iz Splita, u koordinaciji s nositeljem izrade Gradom Starim Gradom.

(2) Plan se temelji na smjernicama i ciljevima propisanim Prostornim planom uređenja Grada Staroga Grada *(Službeni glasnik Grada Staroga Grada, broj 4/07, 8/12, 2/13 i 9/18),* u nastavku teksta: PPUG i Prostornim planom Splitsko-dalmatinske županije *("Službeni glasnik Splitsko-dalmatinske županije", broj 1/03, 8/04, 5/05, 5/06-ispravak, 13/07, 9/13, 147/15-ispravak, 154/21, 170/21- pročišćeni tekst)*, u nastavku teksta: PPSDŽ.

Članak 2.

(1) PPUG-om je propisana obveza izrade UPU-a za cijelo područje ugostiteljsko - turističke zone Helios (UPU br. 15 TZ -Helios), kopnene površine 17,6 ha. Vanjska granica pripadajućeg akvatorija nije određena. Odlukom o izradi Urbanističkog plana uređenja dijela ugostiteljsko - turističke zone Helios *(Službeni glasnik Grada Starog Grada, broj 11/21 i 02/22)* se, u skladu s člankom 89., stavkom 2. Zakona o prostornom uređenju *(„Narodne novine“, broj 153/13, 65/17, 114/18, 39/19 i 98/19)*, u nastavku teksta: Zakon, određuje uži obuhvat UPU-a od obuhvata određenog PPUG-om - površine 14,96 ha, i to za područje u pretežitom vlasništvu tvrtke HELIOS FAROS d.d.

(2) Područje obuhvata UPU-a na sjeveru dijelom graniči sa županijskom cestom ŽC 6202 (Hotel Arkada – Stari Grad – D116), preostale su vlasničke granice kompleksa a na većini južnog dijela je morsko područje.

(3) Granice obuhvata UPU-a prikazane su na kartografskim prikazima grafičkog dijela elaborata Plana u mjerilu 1:1000.

Članak 3.

(1) Plan sadržan u elaboratu „Urbanistički plan uređenja dijela ugostiteljsko - turističke zone Helios“, sastoji se od općeg, tekstualnog, grafičkog dijela i priloga.

(2) Popis sadržaja elaborata UPU-a**:**

1. OPĆI DIO

2. TEKSTUALNI DIO -ODREDBE ZA PROVOĐENJE

3. GRAFIČKI DIO

1. Korištenje i namjena površina

2.1 Prometna mreža

2.2 Elektronički komunikacijski i elektroenergetski sustavi

2.3 Vodnogospodarski sustav

3. Uvjeti korištenja, uređenja i zaštite površina

4. Načini i uvjeti gradnje

4. PRILOZI:

4.1. Obrazloženje

4.2. Položajni nacrt (situacija) iz Masterplana "Helios Hvar" - stručne podloge izrađene od strane

tvrtke Tissa d.o.o.

4.3. Suglasnost Ministarstva prostornoga uređenja, graditeljstva i državne imovine

4.4. Odluka o izradi Urbanističkog plana uređenja dijela ugostiteljsko - turističke zone Helios

*(Službeni glasnik Grada Staroga Grada broj 11/21 i 02/22)*

4.5. Odluka o donošenju Urbanističkog plana uređenja dijela ugostiteljsko - turističke zone Helios

*(Službeni glasnik Grada Staroga Grada broj \_\_/\_\_)*

# 

# II. ODREDBE ZA PROVOĐENJE

## 1. UVJETI ODREĐIVANJA I RAZGRANIČAVANJA POVRŠINA JAVNIH I DRUGIH NAMJENA

Članak 4.

(1) Dio ugostiteljsko-turističke zone Helios obuhvaćen ovim UPU-om je planom šireg područja (PPUG-om) određen kao građevinsko područje ugostiteljsko-turističke namjene T1 u naselju, većim dijelom izgrađeno (oko 85%), a manjim dijelom neizgrađeno neuređeno. PPUG-om se na ovom području planira temeljita urbana obnova i redefiniranje prostorne organizacije.

(2) Obuhvat Plana obuhvaća prostor postojećeg hotelskog kompleksa u većinskom vlasništvu tvrtke Helios Faros d.d. kojeg čine 2 hotela (Arkada Sunny Hotel by Valamar i Hvar Places Hotel by Valamar (ex. Lavanda)) i postojeće turističko naselje Valamar Amicor Green Resort (ex. Helios/Trim), te manje prateće građevine, uglavnom u funkciji infrastrukturnih i plažnih sadržaja.

(3) Obuhvat Plana se u potpunosti nalazi unutar prostora ograničenja zaštićenog obalnog područja mora, pa se sukladno zakonskim obvezama, kao i obvezama iz plana više razine (PPSDŽ), u planskim rješenjima definira:

* slobodan i nesmetan javni pristup i prolaz uz obalu (mogućnost cestovno-pješačkog pristupa do obale i omogućavanje javnog interesa u korištenju, osobito pomorskog dobra);
* smještajno i gabaritno uklapanje hotela i drugih smještajnih građevina u oblike i mjerila prirodnog ambijenta i šireg urbaniteta;
* minimalni postotak površine svake građevne čestice ugostiteljsko-turističke namjene koji mora biti uređen kao parkovni nasadi i prirodno zelenilo, a koji iznosi 40%;
* određivanje više ili visoke kategorije smještajnih kapaciteta kod rekonstrukcije postojećih i izgradnje novih objekata, i adekvatno tome razine pratećih sadržaja (sportskih, rekreacijskih, ugostiteljskih, uslužnih i zabavnih).

(4) Razmještaj, veličina te razgraničenje površina javnih i drugih namjena prikazano je bojom i planskim znakom na kartografskom prikazu broj 1. "Korištenje i namjena površina" u mjerilu 1:1000, na sljedeći način:

gospodarska - ugostiteljsko turistička namjena:

- hotel (Th),

- turističko naselje (Tn),

- prateći ugostiteljski sadržaji (Tp),

sportsko rekreacijska namjena:

- sportski i rekreacijski sadržaji (R2),

- uređena plaža (R3) i akvatorij uređene plaže,

- prirodna plaža (R3p),

površine infrastrukturnih sustava:

- kolne i kolno-pješačke površine (IS1),

- pješačke površine (IS2),

- parkiralište (IS3),

- privezište (L1) i akvatorij privezišta,

ostale površine:

- zaštitne zelene površine (Z)

- more

(5) Iskaz površina pojedinih namjena i udio u ukupnoj kopnenoj površini Plana daje se u Tablici I.:

|  |  |  |
| --- | --- | --- |
| **Namjena** | **Površina (m2)** | **Udio u obuhvatu (%)** |
| Th | 45705 | 30.55% |
| Tn | 57403 | 38.37% |
| Tp | 2271 | 1.52% |
| R2 | 14648 | 9.79% |
| R3 | 9008 | 6.02% |
| R3p | 651 | 0.44% |
| IS1 | 3992 | 2.67% |
| IS2 | 3919 | 2.62% |
| IS3 | 10274 | 6.87% |
| L1 | 1279 | 0.85% |
| Z | 452 | 0.30% |
| **Obuhvat UPU-a** | 149602 | **100.00%** |

(6) Planom se određuje i namjena dijela akvatorija uz kopneni dio obuhvata, prema načelno određenoj površini prikazanoj u kartografskim prikazima Plana, a koja površina iznosi:

* akvatorij uređenih plaža: cca 20876 m2
* akvatorij postojećeg privezišta: cca 4561 m2

(7) Ukupna površina akvatorija za koji se određuje namjena iznosi cca 25437 m2, te isti može s kontaktnim kopnenim dijelom pomorskog dobra biti predmetom koncesije za gospodarsko korištenje pomorskog dobra.

## 2. UVJETI SMJEŠTAJA GRAĐEVINA GOSPODARSKIH DJELATNOSTI

Članak 5.

(1) Prostornim planom šireg područja namjena površina na području obuhvata Plana određena je kao gospodarska, ugostiteljsko-turistička, s oznakom T1 hotel.

(2) Prostornim planom više razine određeno je da se unutar površina ugostiteljsko-turističke namjene u građevinskom području naselja mogu graditi sljedeći objekti iz skupine hoteli:

* hoteli (s depandansom hotela),
* aparthoteli (s depandansom aparthotela),
* turističko naselje (samostalne smještajne građevine: vile, paviljoni i bungalovi),
* turistički apartmani (jedna ili više samostojećih građevina s više smještajnih jedinica),
* lječilišne vrste (lječilišni hotel s depandansom, lječilišni aparthotel s depandansom, lječilišno turističko naselje, lječilišni turistički apartmani),
* hoteli posebnog standarda.

(3) Ovim Planom određena je detaljnija namjena površina, na temelju vrste objekata iz skupine hoteli koji se mogu graditi u pojedinim zonama i vrste pratećih sadržaja. Prateći sportsko rekreacijski sadržaji su izdvojeni kao posebna namjena i također se obrađuju u ovom poglavlju.

Članak 6.

### 2.1. Opći uvjeti gradnje i uređenja

(1) Objekti iz skupine hoteli definirani su posebnim propisom.

(2) Na površinama ugostiteljsko turističke namjene Th dopuštena je rekonstrukcija/nova gradnja turističkih smještajnih građevina vrste hoteli s pratećim sadržajima ugostiteljsko-turističke namjene.

(3) Na površinama ugostiteljsko turističke namjene Tn dopuštena je rekonstrukcija/nova gradnja turističkog naselja (kojeg čini više samostalnih građevina u kojima su recepcija, smještajne jedinice, ugostiteljski i drugi sadržaji, sukladno posebnim propisima), te rekonstrukcija/nova gradnja pratećih sadržaja ugostiteljsko turističke namjene.

(4) Smještajne jedinice turističkog naselja mogu se prema ovom Planu smjestiti unutar samostalnih građevina - "apartmanskih zgrada" i "vila", a koje se mogu nazivati i komercijalnim nazivima: bungalov, paviljon i sl. Po tipu građevine i obliku prostorne organizacije mogu biti samostojeće, poluugrađene (dvojne), ugrađene (niz), ili u sklopu naseljskih struktura (“grozdova”).

(5) Načelni broj kreveta po smještajnoj jedinici (jedna smještajna jedinica = „jedan ključ“) koji se u smislu ovog Plana koristi za izračun ukupnog kapaciteta turističke zone je sljedeći:

1. u hotelima i depandansama = 2 kreveta;
2. "apartmanskoj zgradi" = 3 kreveta;
3. u “vilama” = 4 kreveta.

(6) Najveći dozvoljeni broj smještajnih jedinica iskazan u odredbama ovog Plana je usmjeravajućeg, a najveći dozvoljeni broj kreveta obvezujućeg karaktera.

(7) Na površini ugostiteljsko-turističke namjene Tp dopuštena je rekonstrukcija postojeće građevine pratećih ugostiteljskih sadržaja.

(8) Na površini sportsko rekreacijske namjene R2 dopuštena je rekonstrukcija i nova gradnja sportskih terena, rekreacijskih sadržaja i pratećih sadržaja sportsko-rekreacijske namjene.

(9) Prateći sadržaji ugostiteljsko-turističke namjene su posebni sadržaji koji prate smještajne objekte, primjerice uslužne, ugostiteljske, sportske, rekreacijske, trgovačke, zabavne i slične namjene. Mogu biti u sklopu smještajne građevine, u zasebnim građevinama ili na otvorenom. Prateći sadržaji sportsko-rekreacijske namjene (uslužni, ugostiteljski, trgovački, zabavni i sl.) se smještaju pretežito u zasebnim građevinama i na otvorenom.

(10) Građevine pratećih sadržaja („prateće građevine“) na površinama ugostiteljsko-turističke i sportsko-rekreacijske namjene R2 u smislu ovih odredbi su: manje zgrade sportsko-rekreacijskog sadržaja (zatvoreni bazeni, fitness centri i sl.) i ugostiteljskog sadržaja bez smještajnih kapaciteta (café, bar, restoran i sl.), dječje igraonice, sanitarije, svlačionice, spremišta uz otvorene i zatvorene sportske terene, servisni sadržaji, zgrade za smještaj pomoćnih i tehničkih sadržaja potrebnih za funkcioniranje hotela bez smještajnih kapaciteta (npr. tehnički pogoni, kotlovnice) i sl. Građevine pratećih sadržaja ulaze u izračun izgrađenosti i iskorištenosti.

(11) Na površinama ugostiteljsko-turističke i sportsko-rekreacijske namjene R2 dozvoljava se i gradnja pratećih sadržaja na otvorenom, te građevina i elemenata parternog uređenja čije površine ne ulaze u izračun izgrađenosti i iskorištenosti prostornih cjelina/podcjelina, odnosno građevnih čestica:

1. internih pješačkih i kolno-pješačkih površina, te parkirališta na otvorenom,
2. otvorenih (nenatkrivenih) dječjih i sportskih igrališta koja su cijelom svojom površinom oslonjena na tlo, otvorenih bazena, vodenih tobogana, vodenih igrališta i atrakcija, naprava za rekreaciju i zabavu i sl.,
3. pretežito podzemnih (ukopanih) pomoćnih građevina (spremnika ukapljenog plina ili nafte, cisterni za

vodu – gustirna, strojarnica za bazenska postrojenja i sl.).

(12) Najmanje 40% površine svake građevne čestice ugostiteljsko-turističke namjene se mora urediti kao parkovne nasade i prirodno zelenilo. Obvezno je očuvanje vrijednog postojećeg zelenila u najvećoj mogućoj mjeri.

(13) Na kartografskom prikazu br. 4. „Način i uvjeti gradnje“ prikazane su površine unutar kojih se može razviti tlocrt planiranih građevina, uz kumulativno poštivanje uvjeta najmanje propisane udaljenosti građevine od granice susjedne čestice, koja iznosi h/2 (polovica visine građevine), ali ne manje od 5 m od regulacijskog pravca (ceste ili dužobalne šetnice) i 4 m od ruba čestice. Najmanje propisane udaljenosti se primjenjuju i na prateće sadržaje. Postojeće građevine se mogu rekonstruirati (dograditi, nadograditi) na zatečenoj udaljenosti od regulacijskog pravca/ruba čestice ako se to izričito propiše ovim odredbama. Minimalna međusobna udaljenost građevina mora odgovarati mjerama zaštite od prirodnih i drugih nesreća propisanih člancima 44. - 46., posebnim propisima i uvjetima nadležnih tijela.

(14) Prema definiciji iz prostornog plana šireg područja podrum (Po) je dio građevine koji je potpuno ukopan (100% svoga volumena) ili je ukopan više od 50% svoga volumena u konačno uređeni zaravnani teren i čiji se prostor nalazi ispod poda prizemlja (P), odnosno suterena (S). Podzemnom etažom se smatra samo potpuno ukopani podrum.

Članak 7.

(1) Granicama Plana je obuhvaćen zahvat dijela ugostiteljsko turističke zone Helios, unutar kojeg se formiraju prostorne cjeline i podcjeline.

(2) Prostorne cjeline su područja jedinstvene prostorne i funkcionalne koncepcije koje mogu obuhvatiti više podcjelina (načelno površina različitih namjena). Podcjeline mogu biti odvojene površinama IS1 i IS2, (koje se ne smatraju podcjelinama).

(3) Unutar prostornih cjelina i podcjelina se određuju posebni načini i uvjeti izgradnje, korištenja i zaštite. Dodijeljene su im brojčane i slovne oznake, vidljive na kartografskom prikazu broj 4. "Način i uvjeti gradnje".

(4) U obuhvatu prostorne cjeline ili podcjeline se može formirati jedna ili više građevnih čestica, a moguće je i objedinjavanje više prostornih podcjelina unutar pojedine cjeline u postupku ishođenja akta za provedbu Plana, pri čemu je obvezna primjena prostornih pokazatelja i uvjeta gradnje određenih ovim Planom.

(5) Ako su za pojedinu prostornu cjelinu/podcjelinu ovim Planom propisani najveći dozvoljeni koeficijenti izgrađenosti i iskoristivosti, ti se prostorni pokazatelji primjenjuju proporcionalno prema veličini građevne čestice. Izračun egzaktne tlocrtne površine izgrađenosti i građevinske bruto površine se dobiva temeljem umnoška stvarne površine građevne čestice (određene u postupku izrade i provedbe odgovarajućeg geodetskog elaborata za provedbu akta za građenje) i propisanog kig-a, odnosno kis-a, uz poštivanje gradivih površina određenih kartografskim prikazom broj 4. „Način i uvjeti gradnje“ i udaljenosti od međa.

(6) Ako su za pojedine građevine u obuhvatu prostorne cjeline/podcjeline ovim Planom propisane najveće dozvoljene izgrađenosti i građevinske bruto površine u m2, odnosno njihovo najveće dozvoljeno povećanje pri rekonstrukciji u postotcima, ti se prostorni pokazatelji primjenjuju neovisno o veličini građevne čestice koja se formira. U svakom slučaju, nije moguće formirati građevnu česticu površine manje od one minimalno potrebne za zadovoljavanje koeficijenata izgrađenosti i iskoristivosti kig 0,4 i kis 1,2, te udjela zelenih površina od 40%.

(7) Na svim građevnim česticama koje će se formirati u obuhvatu prostornih cjelina 1, 2 i 3 omogućava se gradnja podruma. Za gradnju potpuno ukopanog podruma (podzemne etaže) maksimalna iskorištenost građevne čestice (kis) se povećava za 0,4. Ovo povećanje kis-a moguće je iskoristiti isključivo za gradnju potpuno ukopanog podruma, na minimalnoj udaljenosti od 2,0 m od granice građevne čestice. Ukoliko ovim Odredbama za pojedinu prostornu podcjelinu nije iskazan kis, računa se da je kis "podzemni" (za gradnju potpuno ukopanog podruma) 0,4. Potpuno ukopani podrum ne ulazi u obračun kig-a, osim u slučaju kada su terase (odnosno dijelovi terasa) u prizemlju građevine konstruktivni dio tog podruma.

(8) U nastavku je priložena tablica u kojoj je prikazana podjela na prostorne cjeline i podcjeline, njihova namjena, površina i maksimalni smještajni kapacitet.

Tablica II

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Prostorna cjelina** | **Prostorna podcjelina** | **Br.** | **Namjena** | **Površina (m2)** | **Kapacitet** | | | | | | **Maksimalni planirani kapacitet  po ha** |
| **(br. smještajnih jedinica/kreveta)** | | | | | |
| **postojeći** | | | **maksimalni planirani** | | |
| **1. Hotel Arkada** | - | - | Th | 26226 | 262 | / | 609 | 250 | / | 500 | 191 |
| **2. Hotel Hvar Places (ex. Lavanda) s depandansama** | - |  | Th | 19479 | 179 | / | 379 | 175 | / | 350 | 180 |
| **3. Turističko naselje Amicor Green Resort** | "vile" i/ili "apartmanske zgrade" | 3A | Tn | 17964 | 0 | / | 0 | 98 | / | 294 | 164 |
| recepcija i bungalovi (ex „Trim“) | 3B | Tn | 9925 | 32 | / | 128 | 32 | / | 128 | 129 |
| "vile" | 3C | Tn | 23945 | 86 | / | 240 | 87 | / | 348 | 145 |
| sportski i rekreacijski centar | 3D | R1 | 14648 | - |  | - | - |  | - | - |
| parkiralište | 3E | IS3 | 10274 | - |  | - | - |  | - |  |
| „apartmanska zgrada“ | 3F | Tn | 5574 | 44 | / | 106 | 55 | / | 165 | 296 |
| **4. Obalni pojas** | uređena plaža | 4A | R3 | 3687 | - |  | - | - |  | - |  |
| privezište | 4B | L1 | 1279 | - |  | - | - |  | - |  |
| uređena plaža | 4C | R3 | 5321 | - |  | - | - |  | - |  |
| ugostiteljski objekt | 4D | Tp | 2271 | - |  | - | - |  | - |  |
| prirodna plaža | 4E | R3p | 651 | - |  | - | - |  | - |  |
| ***UKUPNA POVRŠINA PROSTORNIH CJELINA I PODCJELINA:*** | |  |  | ***141244*** |  |  |  |  |  |  |  |
|  | prometne i zelene površine |  | IS1, IS2, Z | 8358 |  |  |  |  |  |  |  |
| **OBUHVAT UPU-a:** | | **Ukupno:** | | **149602** | **603** | **/** | **1462** | **697** | **/** | **1785** | **119** |

(9) Prema iskazu u Tablici II, planirano povećanje smještajnih kapaciteta u zoni je od 1462 na 1785 kreveta; planirana gustoća u zoni je 119 kreveta po hektaru.

### 2.2. Posebni uvjeti gradnje i uređenja

Članak 8.

***1. Prostorna cjelina hotela Arkada:***

(1) Planom se omogućava sveobuhvatna rekonstrukcija postojećeg hotela ili uklanjanje postojećeg i izgradnja novog hotela, u svakom slučaju uz podizanje kategorije s 2 na 5 zvjezdica, potom rekonstrukcija i nova gradnja pratećih sadržaja ugostiteljsko turističke namjene na otvorenom s građevinama pratećih sadržaja, kao i gradnja garažnih i/ili parkirališnih sadržaja.

(2) Prilikom rekonstrukcije ili nove gradnje hotela potrebno je primijeniti sljedeće uvjete:

1. Hotel je moguće oblikovati kao složenu građevinu koju čine jedna centralna zgrada i jedna ili više (maksimalno 3) depandanse.
2. U centralnoj zgradi hotela moguć je i smještaj pratećih sadržaja, dok su depandanse namijenjene isključivo smještaju gostiju.
3. Najveći dozvoljeni kapacitet: 250 smještajnih jedinica, odnosno 500 kreveta.
4. Najveća dozvoljena katnost centralne zgrade: šest nadzemnih etaža, najveća visina 23 m u odnosu na konačnu razinu uređenog zemljišta (najnižu kotu uređenog i zaravnanog terena).
5. Najveća dozvoljena katnost depandansi: pet nadzemnih etaža, najveća visina 18 m u odnosu na konačnu razinu uređenog zemljišta.
6. Moguće je planirati potpuno ukopanu podrumsku etažu za smještaj prometa u mirovanju (garaža) i drugih hotelskih sadržaja.
7. Granica površine za razvoj tlocrta („gradivi dio prostorne cjeline“) prikazana je na kartografskom prikazu br. 4 „Način i uvjeti gradnje“. Hotel je moguće smjestiti unutar te granice, uz kumulativno poštivanje uvjeta udaljenosti od granice susjedne čestice koja iznosi h/2 (polovica visine).
8. Najveći dozvoljeni koeficijent izgrađenosti (kig): 0,4; najveći dozvoljeni koeficijent iskorištenosti (kis): 1,2.
9. Obvezno je razbijanje volumena građevine hotela – smicanjem, rotiranjem ili kaskadnom gradnjom.
10. Prve dvije nadzemne etaže svake pojedine zgrade mogu biti izgrađene u kontinuitetu, ali fasade preostalih etaža svake pojedine zgrade, ukoliko su dužine veće od 50 m, moraju biti fizički prekinute u širini od minimalno 15 m.
11. U pogledu s mora građevinu mora nadvisivati prirodna formacija zelenila.
12. Najviša etaža svakog dijela građevine mora biti uvučena u odnosu na pročelje prema moru.
13. Gradnja mora biti izvedena na način da se građevina hotela (materijalima, bojama, ozelenjavanjem i drugim tehnikama) maksimalno uklopi u morfologiju terena i krajobraz - tako da se što manje primjećuje.
14. Potrebno je ozeleniti krovove, terase i kontaktni prostor.
15. Obvezno je zadržavanje postojećeg građevnog pravca prema moru.
16. Sukladno članku 171a. PPUG-a u postupku ishođenja akta za gradnju propisuje se obveza provedbe postupka ocjene arhitektonske uspješnosti od strane Povjerenstva koje osniva Gradsko vijeće.

(3) Procjena utjecaja na kulturnu baštinu (opisana u članku 41. stavku 2. ovih odredbi) propisala je sljedeće smjernice za rekonstrukciju/novu gradnju hotela Arkada:

„Poželjno je kaskadno uklopiti objekt u maksimalno dozvoljenom kig-u (koeficijentu izgrađenosti) što iznosi 0.4, a da se ujedno postignu pozitivni utjecaji samim zahvatom, na sljedeći valjani način:

* razmotriti uklop parkirnih površina podzemno ili veliku asfaltiranu površinu po mogućnosti čim više ozelenjeti, uz zadržavanje postojeće vegetacije i preporuku za dodatnim ozelenjenjem visokim stablašicama širih krošnji,
* moguće je koristiti nivelaciju terena za uklop kaskadne gradnje, s posmikom svake slijedeće etaže minimalno koliko pad dozvoljava, a da nastanu funkcionalne otvorene nenatkrivene terase svake prethodne i slijedeće etaže, uz uvijek postignutu katnost do max. 6 nadzemnih etaža uz uređeni teren (do 1 m ukopan ili nasut u odnosu na prirodni okoliš); preporučene visine koje se prate na postojećem objektu katnosti P+5 ili 6 etaža zadržati bez povećavanja, gdje je to moguće,
* uklopiti se s objektima u visoko zelenilo-borovu šumu, poželjno je oblikovati 5. fasadu, zelenilo, tj uklopiti se krovom i iz zraka, dakle oblikovati ravne (prohodne) krovove s maksimalnim ozelenjenjem uz što veći postotak zelenih krovova, kako bi se iz zraka ili udaljenih vidikovaca otisak objekta sveo na minimum,“

(4) Prilikom rekonstrukcije i nove gradnje pratećih sadržaja ugostiteljsko turističke namjene na otvorenom s manjim građevinama potrebno je primijeniti sljedeće uvjete:

1. Najveća dozvoljena katnost pratećih građevina: jedna nadzemna etaža
2. Granica površine unutar koje je moguć smještaj pratećih sadržaja prikazana je na kartografskom prikazu br. 4 „Način i uvjeti gradnje“
3. Površina pratećih građevina ulazi u ukupni izračun izgrađenosti i iskorištenosti koji je propisan za prostornu cjelinu.

(5) U sklopu hotela obvezna je izvedba zatvorenog grijanog bazena dimenzija vodene površine 25 m x 15 m, varijabilne dubine u rasponu od 1,60 m do 1,90 m, s potrebnim pratećim sadržajima. Osim upotpunjavanja turističke ponude hotela predmetni bazen može osigurati zimsko djelovanje gradskim sportskim klubovima.

(6) Potrebna parkirališna mjesta se osiguravaju na prostornoj cjelini hotela, sukladno normativima iz članka 24.

(7) Omogućava se gradnja garaže uz sljedeće uvjete:

1. Garaža može biti izvedena u sklopu građevine hotela, kao njegov aneks ili kao zasebna pomoćna građevina u neposrednoj blizini.
2. Ukoliko se gradi kao zasebna građevina, najveća dozvoljena katnost: dvije nadzemne etaže, najveća visina 7,0 m.
3. Podzemna garaža hotela može ujedno biti i gospodarski prilaz dijelovima hotela ili pratećih sadržaja, a za što se može iskoristiti prirodna konfiguracija terena, odnosno njezin pokrov se može urediti u formi zelenih i drugih uređenih otvorenih površina.
4. Površina garaže ulazi u ukupni izračun izgrađenosti i iskorištenosti koji je propisan za prostornu cjelinu, a u slučaju kada se izvodi kao potpuno ukopana propisani kis se povećava za 0,4.

(8) Iznimno, jedan dio parkirališnih mjesta moguće je osigurati na prostornoj podcjelini parkirališta 3E, prema uvjetima iz članka 25.

Članak 9.

***2. Prostorna cjelina hotela Hvar Places (ex Lavanda) s depandansama:***

(1) Planiraju se zahvati održavanja, sanacije i rekonstrukcije postojeće centralne građevine hotela i njegovih dviju depandansi, rekonstrukcija i nova gradnja pratećih sadržaja ugostiteljsko turističke namjene na otvorenom s manjim građevinama pratećih sadržaja, te rekonstrukcija i nova gradnja parkirališta.

(2) Na centralnoj zgradi hotela i depandansama dozvoljeni su zahvati rekonstrukcije prema sljedećim uvjetima:

1. Najveći dozvoljeni kapacitet: 175 smještajnih jedinica, odnosno 350 kreveta.
2. Najveća dozvoljena katnost: četiri nadzemne etaže za centralnu građevinu i depandansu 2, tri nadzemne etaže za depandansu 1.
3. Granice površina za razvoj tlocrta („gradivi dio prostorne cjeline“) prikazane su na kartografskom prikazu br. 4 „Način i uvjeti gradnje“.
4. Najveće dozvoljeno povećanje GBP-a i izgrađenosti: 10%

(3) Prilikom rekonstrukcije i nove gradnje pratećih sadržaja ugostiteljsko-turističke namjene na otvorenom potrebno je primijeniti sljedeće uvjete:

1. Najveća dozvoljena katnost pratećih građevina: jedna nadzemna etaža.
2. Granica površine unutar koje je moguć smještaj pratećih sadržaja prikazana je na kartografskom prikazu br. 4 „Način i uvjeti gradnje“.
3. Najveća dozvoljena izgrađenost (površina pod građevinama): 600 m2; najveća dozvoljena građevinska bruto površina: 400 m2.

(4) Parkirališne potrebe zadovoljiti će se sukladno normativima iz članka 24., zadržavanjem postojeće otvorene parkirališne površine uz njeno kvalitetno rješavanje (mogućnost natkrivanja i sl.) i, po potrebi, gradnjom novih parkirališta u obuhvatu prostorne podcjeline.

(5) Iznimno, jedan dio parkirališnih mjesta moguće je osigurati na prostornoj podcjelini parkirališta 3E, prema uvjetima iz članka 25.

Članak 10.

***3A. Prostorna podcjelina "vila" i/ili "apartmanskih zgrada"***

(1) Planira se nova gradnja samostalnih smještajnih građevina - "vila" (koje sadrže jednu smještajnu jedinicu) i/ili "apartmanskih zgrada" (koje sadrže više smještajnih jedinica).

(2) Prilikom gradnje "vila" i "apartmanskih zgrada" potrebno je primijeniti sljedeće uvjete:

1. Najveći dozvoljeni kapacitet: 98 smještajnih jedinica, odnosno 294 kreveta. (Najviše 164 kreveta po ha).
2. Najveća dozvoljena katnost: dvije nadzemne etaže
3. Granica površine na kojoj je moguće smjestiti građevine („gradivi dio prostorne cjeline“) prikazana je na kartografskom prikazu br. 4 „Način i uvjeti gradnje“.
4. Minimalna međusobna udaljenost građevina mora zadovoljavati protupožarne propise.
5. Najveći dozvoljeni koeficijent izgrađenosti (kig): 0,4; najveći dozvoljeni koeficijent iskorištenosti (kis): 0,7.
6. Građevine je moguće postaviti kao samostojeće, dvojne, u nizu ili skupno (u sklopu mogu biti maksimalno tri građevine, odnosno šest smještajnih jedinica).

(3) U obuhvatu ove prostorne podcjeline moguća je i gradnja pratećih sadržaja ugostiteljsko turističke namjene (bazeni s pripadajućim strojarnicama, servisne građevine i sl.).

(4) U obuhvatu ove prostorne podcjeline moguće je i uređenje otvorenog i/ili natkrivenog parkirališta. Površine na kojima se izvodi parkiralište izuzimaju se prilikom obračuna prostornih parametara (kig, kis, kapacitet smještajnih građevina). Zbog toga se parkirališne površine moraju osigurati ili istovremeno s gradnjom smještajnih građevina ili u fazi koja prethodi fazi gradnje smještajnih građevina.

(5) Parkirališne potrebe zadovoljiti će se sukladno normativima iz članka 24., na parkiralištu iz prethodnog stavka i/ili u obuhvatu prostorne podcjeline parkirališta 3E.

Članak 11.

***3B. Prostorna podcjelina recepcije i bungalova (ex „Trim“)***

(1) Planira se rekonstrukcija i dogradnja postojeće zgrade recepcije, na način da se uz recepciju mogu smjestiti zabavni sadržaji tipa dječji klubovi (igraonice i sl.) i uredski prostori, te se planiraju zahvati održavanja, sanacije i manje rekonstrukcije postojećih bungalova "Trim" koji su raspoređeni u četiri lamele.

(2) Prilikom rekonstrukcije zgrade recepcije potrebno je primijeniti sljedeće uvjete:

1. Najveća dozvoljena katnost: jedna nadzemna etaža, zadržava se postojeća visina
2. Granica površine za razvoj tlocrta („gradivi dio prostorne cjeline“) prikazana je na kartografskom prikazu br. 4 „Način i uvjeti gradnje“
3. Najveća dozvoljena izgrađenost (površina pod građevinom): 500 m2; najveća dozvoljena građevinska bruto površina: 700 m2.

(3) Na bungalovima „Trim“ (koji postaju sastavni dio „Amicor Green Resorta“) dozvoljeni su manji zahvati rekonstrukcije zbog povećanja standarda i kvalitete, zadržavanja postojeće kategorizacije, dostizanja uvjeta za dobivanje certifikata zaštite okoliša i sl., prema sljedećim uvjetima:

1. Najveći dozvoljeni kapacitet (postojeći): 32 smještajne jedinice, odnosno 128 kreveta.
2. Najveća dozvoljena katnost: jedna nadzemna etaža
3. Granice površina za razvoj tlocrta („gradivi dio prostorne cjeline“) prikazane su na kartografskom prikazu br. 4 „Način i uvjeti gradnje“.
4. Najveće dozvoljeno povećanje građevinske bruto površine i izgrađenosti: 5%.

(4) U obuhvatu ove prostorne podcjeline moguća je i gradnja pratećih sadržaja ugostiteljsko turističke namjene.

(5) Potrebna parkirališna mjesta se osiguravaju na prostornoj podcjelini parkirališta 3E, sukladno normativima iz članka 24.

Članak 12.

***3C. Prostorna podcjelina samostalnih smještajnih građevina – „vila“***

(1) Planira se gradnja novih samostalnih smještajnih građevina – „vila“ na mjestu i u blizini objekata predviđenih za uklanjanje: bungalova Helios kapaciteta 162 kreveta i Paviljona Roko (ex. Helios IV) kapaciteta 78 kreveta.

(2) Prilikom gradnje „vila“ potrebno je primijeniti sljedeće uvjete:

1. Najveći dozvoljeni kapacitet: 87 smještajnih jedinica, odnosno 348 kreveta. (Najviše 145 kreveta po ha).
2. Najveća dozvoljena katnost: jedna nadzemna etaža.
3. Granica površine na kojoj je moguće smjestiti vile („gradivi dio prostorne cjeline“) prikazana je na kartografskom prikazu br. 4 „Način i uvjeti gradnje“.
4. Minimalna međusobna udaljenost građevina mora zadovoljavati protupožarne propise.
5. Najveći dozvoljeni koeficijent izgrađenosti (kig): 0,35; najveći dozvoljeni koeficijent iskorištenosti (kis): 0,25.
6. Građevine je moguće postaviti kao samostojeće, dvojne, u nizu ili skupno (maksimalno tri građevine).

(3) U obuhvatu ove prostorne podcjeline moguća je i gradnja pratećih sadržaja ugostiteljsko turističke namjene (bazeni s pripadajućim strojarnicama, servisne građevine i sl.).

(4) Potrebna parkirališna mjesta se osiguravaju na prostornoj podcjelini parkirališta 3E, sukladno normativima iz članka 24.

Članak 13.

***3D. Prostorna podcjelina sportskog i rekreacijskog centra***

(1) Planira se rekonstrukcija sportskih terena, reorganizacija dispozicije istih unutar prostorne podcjeline, izmjena vrste sadržaja za rekreaciju (gradnja bazena, tobogana, novih igrališta i slično), uklanjanje prateće građevine ugostiteljskog objekta (ex. Snack Bar) te nova gradnja pratećih građevina (ugostiteljski objekt, sanitarije, servisni i skladišni prostori, strojarnice bazena i sl.).

(2) Prilikom nove gradnje pratećih građevina potrebno je primijeniti sljedeće uvjete:

1. Najveća dozvoljena katnost pratećih građevina: jedna nadzemna etaža; najveća visina: 4 m.
2. Granica površine unutar koje je moguć smještaj pratećih građevina prikazana je na kartografskom prikazu br. 4 „Način i uvjeti gradnje“
3. Najveći dozvoljeni koeficijenti za prateće građevine: kig: 0,2; kis: 0,1.

(3) Omogućava se rekonstrukcija (dogradnja) ugostiteljskog objekta "Oliva", koji posjeduje pravomoćnu uporabnu dozvolu UP/I-361-05/22-01/000032 od 29.07.2022. godine, na postojećoj udaljenosti od ruba čestice, uz poštivanje ostalih uvjeta propisanih ovim Planom.

(4) Potrebna parkirališna mjesta se osiguravaju na prostornoj podcjelini parkirališta 3E, sukladno normativima iz članka 24.

Članak 14.

***3E. Prostorna podcjelina parkirališta***

(1) Planira se gradnja garaže i uređenje parkirališta, ukupnog kapaciteta cca 370 parkirališnih mjesta. (Točan broj će se utvrditi projektnom dokumentacijom za ishođenje akta za provedbu Plana.) Parkiralište se izvodi na čitavoj površini prostorne podcjeline, a garaža prema uvjetima iz stavka 6. ovog članka.

(2) Veliku parkirališnu površinu potrebno je ozeleniti visokim zelenilom (drvored u rasteru parkirališnih mjesta, zeleni pojas s drvoredom, zeleni otoci ili slična rješenja) – najmanje 1 krošnjasto stablo na 4 parkirna mjesta. Ukoliko je moguće, postojeće zdravo visoko raslinje zadržati u prostoru kao dio hortikulturnog uređenja parkirališta. Minimalno 10% površine prostorne podcjeline 3E mora biti hortikulturno uređena površina.

(3) Parkirališne površine se mogu izvesti travnim rešetkama ili travnim pločama, u obimu u kojem je moguće zadovoljiti uvjet pročišćavanja oborinskih voda na separatorima ulja i masti.

(4) Dozvoljeno je natkrivanje dijelova parkirališta nadstrešnicama s fotonaponskim solarnim panelima, pergolama s penjačicama ili drugim prikladnim inertnim materijalima.

(5) Uz rubove ove prostorne podcjeline potrebno je osigurati pojas visokog zaštitnog zelenila sadnjom visokog grmlja i stabala u funkciji percepcijske kulise.

(6) Uvjeti za gradnju garaže su sljedeći:

1. Najveća dozvoljena katnost: jedna nadzemna etaža s ravnim prohodnim krovom koji se koristi kao parkirališna površina, u kojem slučaju maksimalna visina ograde prohodnog krova može iznositi 6 metara od najniže kote uz građevinu; ili dvije nadzemne etaže maksimalne visine 7 m, u kojem slučaju se ravni krov ne koristi kao parkirališna površina, već se oblikuje kao zeleni krov s postavom fotonaponskih solarnih panela u omjeru 50:50.
2. Najveći dozvoljeni koeficijent izgrađenosti (kig): 0,4; najveći dozvoljeni koeficijent iskorištenosti (kis): 0,4.
3. Granica površine za razvoj tlocrta („gradivi dio prostorne cjeline“) prikazana je na kartografskom prikazu br. 4 „Način i uvjeti gradnje“.
4. U garažu se osim parkirališnih mjesta mogu smjestiti i drugi pomoćni sadržaji (npr. infrastrukturni i slični instalacijski ili funkcionalni sklopovi).
5. Garažu je potrebno izvesti tako da vozila nisu vidljiva te je poželjno ozelenjavanje pročelja.

(7) Dodatni uvjeti opisani su u članku 25.

Članak 15.

***3F. Prostorna podcjelina "apartmanske zgrade"***

(1) Planira se nova gradnja samostalne smještajne građevine - "apartmanske zgrade", u neposrednoj blizini/na mjestu objekta predviđenog za uklanjanje - "Helios III" (kapaciteta 106 kreveta).

(2) Prilikom gradnje "apartmanske zgrade" potrebno je primijeniti sljedeće uvjete:

1. Najveći dozvoljeni kapacitet: 55 smještajnih jedinica, odnosno 165 kreveta.
2. Najveća dozvoljena katnost: tri nadzemne etaže
3. Granica površine za razvoj tlocrta („gradivi dio prostorne cjeline“) prikazana je na kartografskom prikazu br. 4 „Način i uvjeti gradnje“.
4. Najveći dozvoljeni koeficijent izgrađenosti (kig): 0,2; najveći dozvoljeni koeficijent iskorištenosti (kis): 0,5.

(3) U obuhvatu ove prostorne podcjeline moguća je i gradnja pratećih sadržaja ugostiteljsko turističke namjene (bazeni s pripadajućim strojarnicama, servisne građevine i sl.).

(4) Potrebna parkirališna mjesta se osiguravaju na prostornoj podcjelini parkirališta 3E, sukladno normativima iz članka 24.

Članak 16.

***4A., 4C. i 4E. Prostorne podcjeline uređenih i prirodnih plaža***

Uvjeti opisani u poglavlju 6.2. Uređene i prirodne plaže.

Članak 17.

***4B. Prostorna podcjelina privezišta***

Uvjeti opisani u poglavlju 5.2. Pomorski promet.

Članak 18.

***4D. Prostorna podcjelina pratećeg ugostiteljskog objekta***

(1) Planira se rekonstrukcija postojeće građevine - restorana Helios izgrađenog 1964. i smještenog na samoj obali. Rekonstrukcija je moguća isključivo unutar zatečenih tlocrtnih i visinskih gabarita, bez mogućnosti povećanja zatečene bruto površine, a namjena ostaje ista - ugostiteljsko-turistička građevina u kojoj se pružaju usluge prehrane i pića te drugi (npr. zabavni i trgovački) sadržaji.

(2) U slučaju utvrđivanja građevne čestice postojeće građevine iz prethodnog stavka, zbog zatečenog stanja i prostornih ograničenja, iznimno se ne primjenjuje obveza uređenja zelenila u površini od minimalno 40%. Propisuje se obveza zadržavanja postojećeg zelenila.

Članak 19.

U nastavku je priložena tablica u kojoj su prikazani prostorni pokazatelji za uvjete gradnje te način korištenja površina za prostorne cjeline i podcjeline:

Tablica III.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Prostorna cjelina** | **Prostorna podcjelina** | **Br.** | **Namjena** | **Površina (m2)** | **Oblici korištenja** | **Pokazatelji za građevne čestice/obuhvate zahvata** | | |
| **kis** | **kig** | **Etažnost**\*\* |
| **1. Hotel Arkada** | - | - | Th | 26226 | R/N | 1.2 | 0.4 | P+5 ili S+P+4 |
| **2. Hotel Hvar Places (ex. Lavanda) s depandansama** | - |  | Th | 19479 | R | \* | \* | P+3 |
| **3. Turističko naselje Amicor Green Resort** | "vile" i/ili "apartmanske zgrade" | 3A | Tn | 17964 | N | 0.7 | 0.4 | P+1 |
| recepcija i bungalovi (ex „Trim“) | 3B | Tn | 9925 | R | \* | \* | P |
| "vile" | 3C | Tn | 23945 | R/N | 0.25 | 0.35 | P |
| sportski i rekreacijski centar | 3D | R1 | 14648 | R/N | 0.1 | 0.2 | P |
| parkiralište | 3E | IS3 | 10274 | N | 0.4 | 0.4 | P |
| "apartmanska zgrada" | 3F | Tn | 5574 | N | 0.5 | 0.2 | P+2 ili  S+P+1 |
| **4. Obalni pojas** | uređena plaža | 4A | R3 | 3687 | U | - | - | - |
| privezište | 4B | L1 | 1279 | R | - | - | - |
| uređena plaža | 4C | R3 | 5321 | R/N | \* | \* | P |
| ugostiteljski objekt | 4D | Tp | 2271 | R | \* | \* | S+P |
| prirodna plaža | 4E | R3p | 650 | U | - | - | - |

\* Ovim odredbama su za pojedine građevine u obuhvatu određenih prostornih podcjelina iskazane najveće dozvoljene izgrađenosti i građevinske bruto površine, odnosno najveće dozvoljeno povećanje tih prostornih pokazatelja u postotcima, neovisno o veličini građevne čestice koja se formira.

\*\* Na svim građevnim česticama koje će se formirati u obuhvatu prostornih cjelina 1, 2 i 3 omogućava se gradnja podruma, u skladu s uvjetima iz članka 7. stavka 7. ovih odredbi.

Oblici korištenja:

R- rekonstrukcija ili "zamjenska" gradnja

N- nova gradnja

R/N- rekonstrukcija ili zamjenska gradnja i nova gradnja

U - uređenje plaže

## 3. UVJETI SMJEŠTAJA GRAĐEVINA DRUŠTVENIH DJELATNOSTI

Članak 20.

(1) Na području obuhvata Plana nije predviđena gradnja građevina društvenih djelatnosti. U sklopu građevina hotela moguć je smještaj prostora za prateće sadržaje: pružanje zdravstvenih usluga, skrb o djeci, vjerske službe, ljekarne i slično.

(2) Prostorni uvjeti pojedinih sadržaja moraju biti sukladni posebnim zakonima i propisima.

## 4. UVJETI I NAČIN GRADNJE STAMBENIH GRAĐEVINA

Članak 21.

(1) Na području obuhvata Plana nije predviđena gradnja stambenih građevina ni gradnja stanova u sklopu građevina ugostiteljsko-turističke namjene.

## 5. UVJETI UREĐENJA, ODNOSNO GRADNJE, REKONSTRUKCIJE I OPREMANJA INFRASTRUKTURNE MREŽE S PRIPADAJUĆIM OBJEKTIMA I POVRŠINAMA

Članak 22.

(1) Planom su određene načelne trase prometne, elektroničke komunikacijske (EKI) i komunalne infrastrukturne mreže. Kod izrade projektne dokumentacije za ishođenje akta za provedbu Plana, planska rješenja mogu se korigirati radi prilagodbe tehničkim rješenjima, imovinsko-pravnim odnosima i stanju na terenu. Korekcije ne mogu biti takve da onemoguće izvedbu cjelovitih rješenja prometne, EKI i komunalne infrastrukturne mreže predviđenih ovim Planom. Aktom za provedbu Plana može se odobriti gradnja infrastrukturnih vodova i na trasama koje nisu utvrđene ovim Planom, ukoliko se time ne narušavaju Planom utvrđeni uvjeti korištenja površina.

(2) Pri projektiranju i izvođenju pojedinih građevina, objekata, vodova i uređaja EKI i komunalne infrastrukture potrebno je pridržavati se propisanih udaljenosti od ostalih infrastrukturnih objekata i uređaja te pribaviti suglasnost ostalih korisnika.

(3) U prometnicama je potrebno osigurati planski razmještaj instalacija – u pravilu jedna strana prometnice za energetiku, druga strana za elektroničke komunikacije i vodoopskrbu, a sredina ceste za odvodnju otpadnih i oborinskih voda.

(4) Priključenje na pojedinu komunalnu instalaciju vrši se u skladu s uvjetima distributera iste.

### 5.1. Cestovna prometna mreža

Članak 23.

(1) Prometna mreža u obuhvatu Plana prikazana je na kartografskom prikazu 2.1. „Prometna mreža“.

(2) Obuhvatu Plana kolno se pristupa iz smjera sjevera preko postojeće kolno pješačke ceste (Ulica kralja Tomislava) prosječne širine 5 m, koja čini okosnicu cestovne mreže čitave ugostiteljsko turističke zone i predstavlja cestovno-pješački pristup do obale (dolazi do obalne šetnice). Predmetna prometnica je kategorizirana kao županijska cesta ŽC6202 ali će taj status izgubiti nakon izgradnje nove obilaznice Staroga Grada (za koju su izdane građevinske dozvole UP/I-361-03/19-01/000088 od 11.07.2019. godine i UP/I-361-03/19-01/000266 od 09.08.2019. godine). Planom je predviđen koridor od 8 m za širenje ove prometnice i razdvajanje pješačkog od kolnog prometa (izvedba jednostranog nogostupa minimalne širine 1,5 m).

(3) Prema postojećem stanju moguć je pristup obuhvatu Plana i iz smjera istoka, preko nerazvrstane ceste u naselju (Ulica Ivice Stipišića), koja se u sjevernom dijelu obuhvata Plana spaja Ulicu kralja Tomislava, i koju dio stanovnika predjela Priko koristi kao vezu s centrom naselja. UPU-om se planira prenamjena ove trase u pješačku prometnu površinu javne namjene s mogućnošću biciklističkog pristupa te, iznimno, mogućnošću pristupa za vozila hitnih službi i opskrbe uz dozvolu Grada. Veza predjela Priko s Ulicom kralja Tomislava predviđa se novoplaniranom spojnom cestom koja se na krajnjem istočnom dijelu obuhvata Plana preko "T" raskrižja spaja na Ulicu Ivice Stipišića (prema idejnom rješenju iz ožujka 2022., Contera d.o.o). U prvoj se fazi na temelju ovog UPU-a planira izvedba okretišta, a u drugoj fazi je predviđeno formiranje raskrižja povezivanjem sa spojnom cestom i njezinom ekstenzijom van granica UPU-a na sjevernoj strani.

(4) Ostale kolne i pješačke prometnice u obuhvatu Plana izvodit će se kao interne prometnice unutar prostornih cjelina odnosno građevnih čestica. One se planiraju kao pristupne prometnice do pojedinih objekata, odnosno kao dostavne, servisne, interventne i pješačke ulice. Njihov je prikaz u grafičkom dijelu plana načelnog karaktera, odnosno trase se mogu korigirati u smislu svrsishodnijih rješenja te će se njihovi konačni elementi utvrditi u postupku ishođenja akata za provedbu Plana. Ove prometne površine mogu imati različitu obradu od klasične ceste (mogu biti izrađene od betonske galanterije tipa travne rešetke, betonske kocke i sl.).

(5) Na dijelu prometnica iz prethodnog stavka, sukladno kartografskom prikazu br. 2.1. „Prometna mreža“, potrebno je omogućiti osnivanje prava služnosti u korist Grada Staroga Grada, u svrhu osiguranja režima javnog korištenja. (U prvom redu u svrhu osiguranja kontinuiranog slobodnog pješačkog pristupa, a po potrebi i u druge opravdane svrhe).

(6) Pored prometnica prikazanih u kartografskim prikazima, UPU-om se propisuje mogućnost izgradnje drugih prometnih površina kao kolno-pješačkih i pješačkih pristupa unutar pojedinih prostornih cjelina i podcjelina. Ta sekundarna interna prometna mreža predstavlja dio uređenja prostora pojedine prostorne cjeline/podcjeline i rješava se projektima za ishođenje akata za provedbu Plana.

(7) Prema važećem Zakonu o cestama, uz županijsku cestu određuje se zaštitni pojas u širini od 15 m sa svake strane ceste. Ako se za građenje objekata i instalacija unutar zaštitnog pojasa ceste izdaje akt za provedbu prostornog plana, prethodno se moraju zatražiti uvjeti nadležnog tijela. Zabranjeno je poduzimati bilo kakve radove ili radnje u zaštitnom pojasu ceste bez suglasnosti nadležnog tijela, ako bi ti radovi ili radnje mogli nanijeti štetu cesti, kao i ugrožavati ili ometati promet na njoj te povećati troškove održavanja ceste. U suglasnosti se određuju uvjeti za obavljanje tih radova ili radnji.

(8) Prometne površine unutar obuhvata Plana moraju se projektirati i graditi na način da se omogući vođenje komunalne infrastrukture te moraju biti vezane na sustav javnih prometnica.

(9) Sve prometne površine trebaju biti izvedene bez arhitektonskih barijera i moraju imati elemente kojima se osigurava nesmetano kretanje osobama s invaliditetom i smanjene pokretljivosti.

**5.1.1. Parkirališta i garaže**

Članak 24.

(1) Potreban broj parkirališnih mjesta (PM) za pojedinu građevinu se u pravilu osigurava unutar pripadajuće prostorne cjeline ugostiteljsko turističke namjene, ali budući da obuhvat Plana pokriva područje jedinstvenog turističkog kompleksa, rješavanje prometa u mirovanju je moguće i u obuhvatu druge prostorne cjeline, a sve u skladu s propisanim minimalnim brojem parkirališnih mjesta. Parkirališne površine trebaju se osigurati istovremeno s gradnjom građevina ili u fazama koje prethode fazi gradnje građevina.

(2) Potreban broj parkirališnih mjesta određuje se sukladno normativima iz PPUG-a:

|  |  |  |  |
| --- | --- | --- | --- |
| Namjena zgrade | Broj mjesta na | | Potreban broj mjesta |
| Hoteli | jedna soba | | 0,75 |
| Turističko naselje | smještajna jedinica s 3 ležaja | | 1,0 |
| smještajna jedinica s 4 ležaja | | 1,5 |
| smještajna jedinica sa 6 ležaja | | 2,0 |
| Sport i rekreacija | u skladu s posebnim propisima | | |
| Trgovina | 100 m2 korisnog prostora | 1,5-2,5 | |
| Ugostiteljstvo | 100 m2 korisnog prostora | 4,0 | |
| Ugostiteljstvo | jedan stol | 1,5 | |

(3) Normativ za broj parkirališnih mjesta za ugostiteljsko-turističku namjenu iskazan u tablici moguće je, ovisno o kategoriji hotela/turističkog naselja, prilagoditi odredbama važećeg Pravilnika o razvrstavanju, kategorizaciji i posebnim standardima ugostiteljskih objekata iz skupine hoteli.

(4) Kategorizacijom hotela, turističkog naselja i samostalnih smještajnih građevina, te utvrđivanjem kapaciteta pratećih sadržaja, odredit će konačan broj potrebnih parkirališnih mjesta, od kojih jedan dio može biti i u podzemnim garažama.

(5) Normativ za broj parkirališnih mjesta za sportsko-rekreacijsku namjenu preuzima se iz priručnika „Parkiranje i garaže“ (Sveučilište u Zagrebu, Fakultet prometnih znanosti, autori: D. Brčić, M. Šoštarić, Zagreb, 2012.), s obzirom na to da nije definiran planom šireg područja.

Članak 25.

(1) U sjeverozapadnom dijelu obuhvata Plana planirano je otvoreno parkiralište s garažom, ukupnog kapaciteta cca 370 parkirališnih mjesta, koje predstavlja prostornu podcjelinu 3E, a označeno je i na kartografskom prikazu 2.1. „Prometna i ulična mreža“. Najmanje 10% ukupnog parkirališnog kapaciteta namjenjuje se javnom korištenju. Predmetno parkiralište i garaža planiraju se za potrebe ugostiteljsko-turističkih građevina i sportsko-rekreacijskih sadržaja u prostornoj cjelini 3.

(2) Za zadovoljavanje parkirališnih potreba građevina u prostornim cjelinama 1 i 2 planirane su parkirališne i/ili garažne površine unutar tih prostornih cjelina, na površinama namjene Th i Tn, načelno označene simbolom „P" na kartografskom prikazu br. 2.1. „Prometna i ulična mreža“. Na istom kartografskom prikazu naznačena je mogućnost realizacije parkirališta u obuhvatu prostorne podcjeline 3A, na površini namjene Tn.

(3) U slučaju da, nakon što se osiguraju propisana parkirališna mjesta za javno korištenje i za potrebe prostorne cjeline 3, preostane slobodnih parkirališnih mjesta u prostornoj podcjelini 3E, ta se preostala mjesta mogu iskoristiti za nadomještanje eventualno nedostajućih parkirališnih mjesta prostornih cjelina 1 i 2.

**5.1.2. Trgovi i druge veće pješačke površine**

Članak 26.

(1) Unutar obuhvata Plana nisu planirani javni trgovi. Osnovna pješačka komunikacija unutar obuhvata Plana je dužobalna šetnica. Ostale pješačke površine su planirane kao jednostrani nogostupi uz rub kolnika kolnih prometnica, kao pješačka prometna površina javne namjene iz članka 23. stavka 3. ovih odredbi, te kao pješačke komunikacije u sastavu prostornih cjelina odnosno građevnih čestica.

(2) Preporuča se izvedba pješačkih površina unutar obuhvata Plana u prirodnim materijalima (kamene ploče, oblutci i sl.).

### 5.2. Pomorski promet

Članak 27.

(1) Unutar obuhvata Plana nalazi se postojeće privezište u prostornoj podcjelini 4B, izgrađeno temeljem građevinske dozvole broj 05-UP-694/1-82 od 02.06.1982., koje posjeduje i dozvolu za upotrebu broj 05-UP-1619/1-83 od 11.05.1984.

(2) Kapacitet privezišta je 17 vezova.

(3) Rekonstrukcija i uređenje postojećeg privezišta, a u svrhu poboljšanja kvalitete usluge, moguća je samo u postojećim gabaritima. Ne predviđaju se građevine visokogradnje.

(4) Uz kopneni dio privezišta Planom je određen i pripadajući akvatorij na kojem se temeljem odgovarajućeg akta može dodijeliti koncesija za gospodarsko korištenje pomorskog dobra.

### 5.3. Uvjeti gradnje komunikacijske mreže

**5.3.1. Nepokretna elektronička komunikacijska mreža**

Članak 28.

(1) Elektronička komunikacijska mreža prikazana je na kartografskom prikazu 2.2.“ Elektronički komunikacijski i elektroenergetski sustavi“.

(2) Područje otoka Hvara organizirano je s dvije čvorne telefonske centrale: u Hvaru (AXE 10 3000/1000) i Jelsi (ARK 335/800). Postojeći sustavi prijenosa na području Starog Grada koji povezuju komunikacijska čvorišta u elektronički komunikacijski sustav su KC Stari Grad i KC Vrbanj. Osnovu telefonske mreže naselja Stari Grad i Vrbanj čine udaljen pretplatnički stupanj (UPS) povezan svjetlovodnim sustavom prijenosa na AXE Hvar. Korisnički vodovi kojima se telefonski pretplatnici povezani na komutacijski čvor položeni su gotovo u svakoj ulici, uglavnom podzemno kabelima. U Ulici Ivice Stipišića, kojom se s istočne strane pristupa obuhvatu Plana, položen je EKI vod na koji se veže EKI mreža unutar obuhvata Plana.

(3) Sve mjesne elektroničke komunikacijske veze (mrežni kabeli, svjetlovodni i koaksijalni kabeli) polažu se u koridorima postojećih odnosno planiranih prometnica. U cilju zaštite i očuvanja prostora, te sprječavanja nepotrebnog zauzimanja novih površina potrebno je težiti objedinjavanju vodova u potrebne koridore. Pri paralelnom vođenju i križanju distribucijske kabelske kanalizacije s ostalim instalacijama treba zadovoljiti međusobne minimalne udaljenosti propisane posebnim propisima.

(4) Trase kabelske kanalizacije za postavljanje nepokretne zemaljske mreže planiraju se sukladno odredbama važećih propisa:

* Pravilnika o tehničkim uvjetima za kabelsku kanalizaciju
* Pravilnika o načinu i uvjetima određivanja zone elektroničke komunikacijske infrastrukture i povezane opreme, zaštitne zone i radijskog koridora te obveze investitora radova ili građevine
* Pravilnika o svjetlovodnim distribucijskim mrežama.

(5) Uz planiranu trasu EKI mreže moguće je postavljanje eventualno potrebnih građevina (vanjski kabinet-ormarić) za smještaj elektroničke komunikacijske opreme zbog potreba uvođenja novih tehnologija ili pristupa novih operatora odnosno rekonfiguracije mreže.

**5.3.2. Pokretna elektronička komunikacijska mreža**

Članak 29.

Nova elektronička komunikacijska infrastruktura (EKI) za pružanje javne komunikacijske usluge putem elektromagnetskih valova, bez korištenja vodova, određuje se ovisno o pokrivenosti područja radijskim signalom svih davatelja usluga i budućim potrebama prostora. Planirana je postavom baznih stanica i njihovih antenskih sustava na antenskim prihvatima na izgrađenim građevinama i rešetkastim i/ili jednocijevnim stupovima bez detaljnog definiranja (točkastog označavanja) lokacija. Prilikom njihovog postavljanja mora se voditi računa o mogućnosti pokrivanja područja radijskim signalom koji će se emitirati antenskim sustavima smještenim na te antenske prihvate (zgrade i/ili stupove) uz načelo zajedničkog korištenja od strane svih operatora gdje god je to moguće.

### 5.4. Uvjeti gradnje komunalne infrastrukturne mreže

Članak 30.

(1) Sve postojeće građevine u obuhvatu UPU-a priključene su na elektroopskrbnu mrežu, vodovod i gradsku kanalizaciju, osim restorana Helios, koji nije priključen na gradsku kanalizaciju već ima septičku jamu.

(2) Omogućava se zadržavanje postojećih infrastrukturnih priključaka zone na javnu komunalnu infrastrukturu položenu izvan obuhvata Plana, kao i priključaka pojedinih prostornih cjelina i podcjelina na infrastrukturnu mrežu u obuhvatu Plana, te njihova rekonstrukcija, zamjena i/ili izvedba novih, prema uvjetima javnopravnih tijela. Omogućava se i međusobno infrastrukturno povezivanje pojedinih prostornih cjelina i podcjelina u obuhvatu.

**5.4.1. Elektroopskrba i javna rasvjeta**

Članak 31.

(1) Mreža elektroopskrbe i javne rasvjete prikazana je na kartografskom prikazu 2.2.“ Elektronički komunikacijski i elektroenergetski sustavi“.

(2) Osnovno napajanje električnom energijom grada Staroga Grada vrši se iz TS 110/35 kV „Stari Grad“ dok se distributivni konzum napaja iz TS 35/10 kV „Stari Grad“ na koju su spojene distribucijske stanice TS 10(20)/0,4 kV.

(3) Na području obuhvata Plana nalaze se postojeće trafostanice TS 10(20)/0,04 kV „Stari Grad 9 (Arkada)“ i TS 10(20)/0,04 kV „Stari Grad 4 (Helios)“. Elektroenergetska mreža unutar obuhvata Plana veže se na širu elektroenergetsku mrežu putem postojećih trafostanica izvan obuhvata Plana TS 10(20)/0,04 kV „Stari Grad 17 (Tommy)“ i TS 10(20)/0,04 kV „Stari Grad 10 (Priko Gornje)“.

(4) Planom se predviđa izmještanje postojeće TS 10(20)/0,04 kV „Stari Grad 4 (Helios)“ instalirane snage 400 kVA na prikladniju lokaciju u odnosu na novu gradnju. U svrhu izmještanja trafostanice i pokrivanja potreba novih potrošača izrađen je Elaborat optimalnog tehničkog rješenja priključenja građevine na niskonaponsku distribucijsku elektroenergetsku mrežu (HEP-ODS d.o.o., autor: A. Lelas, Split, siječanj 2022.). Planirana priključna snaga iznosi 965 kW (postojeća i nova izgradnja). Prema elaboratu potrebno je izgraditi TS 20(10)/0,4 kV i položiti priključni KB 20 kV. Nova trafostanica gradi se kao tipska polumontažna trafostanica TS 12(24)-2x630(1000) predviđena za ugradnju dva transformatora te priključni 20 kV kabel.

(5) Ukoliko se pokaže potreba za dodatnom količinom električne energije, unutar obuhvata Plana dozvoljava se izgradnja trafostanica unutar površina bilo koje namjene, što se neće smatrati izmjenom Plana. U slučaju gradnje nove trafostanice, minimalna udaljenost od susjedne čestice mora iznositi 1 m, a od ceste (puta) 3 m. Čestica mora imati pristup s prometne površine. Trafostanice se mogu izvesti i u sklopu novih građevina.

(6) Zaštitni koridori nadzemnih i podzemnih elektroenergetskih vodova i kabela određuju su sukladno važećem Pravilniku o tehničkim normativima za izgradnju elektroenergetskih vodova nazivnog napona od 1 do 400 kV i sukladno važećoj granskoj normi Tehnički uvjeti za polaganje elektroenergetskih kabela nazivnog napona 1 kV do 35 kV.

Članak 32.

(1) Jedan izlaz iz trafostanice 10(20)/0,4 kV treba osigurati za mrežu rasvjete koja se izvodi s kabelima PP 41-A dimenzije 4x25 mm. Rasvijetljenost prometnih površina treba uskladiti s postojećom zakonskom regulativom.

(2) Razvod rasvjete polaže se uz prometnice na propisanoj udaljenosti od prometnice. Javna rasvjeta izvodi se na stupovima (betonski ili čelični) s posebnim kabelskim vodovima iz trafostanica i upravljana je posebnim upravljačkim ormarima uz trafostanice. Tip i vrsta stupova i pripadnih rasvjetnih tijela, kao i precizni razmaci određuju se prilikom izrade glavnog projekta javne rasvjete planiranih prometnica. Javna rasvjeta izvodi se rasvjetnim armaturama koje moraju biti kvalitetne i estetski dizajnirane, a izvori svjetla suvremeni i štedljivi. U okviru mreže javne rasvjete treba osigurati zaštitu od atmosferskog pražnjenja kroz uzemljenje stupa na uzemljivač koji se polaže uz kabele u rovu od TS do objekata i stupova vanjske rasvjete.

**5.4.2. Vodoopskrbna mreža**

Članak 33.

(1) Vodoopskrbna mreža unutar obuhvata Plana prikazan je na kartografskom prikazu 2.3. „Vodnogospodarski sustav“.

(2) Postojeća vodoopskrbna mreža unutar područja obuhvata Plana vezana je na širu vodovodnu mrežu grada Staroga Grada, koji se vodom opskrbljuje preko vodospreme „Stari Grad“ od 1000 m3, na 65 mnm. (Postojeći sustav otoka Hvara: Omiš - Brač - Hvar - Vis – Šolta). Na kartografskom prikazu iz prethodnog stavka označeno je mjesto priključenja na mrežu javne vodoopskrbe.

(3) Za područje grada Starog Grada planirana je nova vodovodna mreža, kao dio projekta aglomeracije Jelsa – Vrboska (Aglomeracija Jelsa-Vrboska, „Sustav odvodnje i vodoopskrbe na području Staroga Grada“, Inženjerski projektni zavod d.d., Zagreb 2017.), ali njime nisu predviđeni novi cjevovodi na području obuhvata Plana.

(4) Planirani cjevovodi prikazani na kartografskom prikazu iz stavka 1. preuzeti su iz glavnih projekata na temelju kojih su već izdane građevinske dozvole za rekonstrukcije u obuhvatu Plana. Isti se načelno trebaju izvesti od cijevi PEHD DN 110 (do profila 110) i postaviti na udaljenosti od ruba prometnice do 1,0 m u kolniku ili uz samu pješačku zonu (dalje od drveća). Vodovodna mreža u pravilu ne smije prolaziti parkiralištem, a to je izričito zabranjeno ako na takvim mjestima postoji mogućnost izvođenja vodovodnih priključaka. Poklopci vodomjernih okana i kape uličnih ventila ne smiju biti na parkiralištu tj. moraju biti na uvijek dostupnom mjestu (izvan kolnika i zatvorenih prostora, ako je moguće smješteni uvijek u pješačkoj zoni ili na zelenoj površini).

(5) Sukladno uvjetima Hrvatskih voda, svaku daljnju izgradnju novih kapaciteta potrebno je uskladiti s realnim mogućnostima vodoopskrbe područja obuhvata Plana.

(6) Prilikom dimenzioniranja vodoopskrbne mreže, osim osiguranja sanitarne vode propisane kvalitete, mora se osigurati protupožarna zaštita putem vanjskih protupožarnih hidranata, čija se međusobna udaljenost i najmanji profil dovodne cijevi određuju u skladu s važećim Pravilnikom o hidrantskoj mreži za gašenje požara. Na mjestima gdje nije moguće postaviti nadzemne hidrante predvidjeti podzemne hidrante.

**5.4.3. Odvodnja sanitarnih (i pročišćenih tehnoloških) otpadnih voda**

Članak 34.

(1) Mreža odvodnje sanitarnih otpadnih voda prikazana je na kartografskom prikazu 2.3. „Vodnogospodarski sustav“.

(2) Područje obuhvata Plana veže se na postojeći sustav, izveden kao prijelazno rješenje, u kojem su kanali mješovite odvodnje razdvojeni u razdjelni sustav, te se obalnim kolektorom i crpnim stanicama (3 KCS) sanitarne otpadne vode kanaliziraju prema incidentnom ispustu „Arkada“. Ovaj podmorski ispust, naknadno uklopljen u sustav odvodnje čitavog naselja Stari Grad, je izgrađen u sklopu kanalizacijskog sustava hotelskog naselja u obuhvatu predmetnog UPU-a, upravo za potrebe hotela „Arkada“, po kojem je i dobio ime. Ukupne je duljine 1100 m (66 m kopneni dio, 1034 m podmorski dio) sa difuzorom duljine 40 m koji završava na dubini od 35 m u Starogradskom zaljevu.

(3) U novom, planiranom stanju odvodnje, mreža odvodnje otpadnih voda vezat će se na širi sustav sukladno projektu aglomeracije Jelsa-Vrboska (Aglomeracija Jelsa-Vrboska, Sustav odvodnje i vodoopskrbe na području Staroga Grada, Inženjerski projektni zavod d.d., Zagreb 2017.). Otpadne vode naselja dovodit će se sustavom glavnih kolektora, tlačnim cjevovodom i crpnim stanicama na uređaj za pročišćavanje iz smjera Staroga Grada, a zatim će se pročišćene vode ispustiti podmorskim ispustom u more na sjevernoj strani otoka. Na kartografskom prikazu 2.3. „Vodnogospodarski sustav“ označeno je mjesto priključenja zone na mrežu javne odvodnje.

(4) Sve postojeće i planirane građevine u obuhvatu Plana moraju biti spojene na sustav odvodnje otpadnih voda (uključujući i postojeći restoran Helios).

(5) Svim potrošačima koji ispuštaju otpadne vode kvalitete različite od standarda komunalnih otpadnih voda propisuje se obveza izrade predtretmana otpadnih voda do standarda komunalnih otpadnih voda. Otpadne vode iz garaža i prostorija za pranje vozila smiju se priključiti na javnu kanalizaciju jedino preko taložnice i separatora za ulja, masti, benzine i ostale naftne derivate. Kod građevina koje imaju izražen pojačan udio masnoća u otpadnim vodama (npr. restorani) potrebno je prije priključka na javni sustav odvodnje ugraditi odgovarajući mastolov – gravitacijski skupljač ulja. U javnu kanalizaciju ne smiju se upuštati vode koje sadrže koncentracije agresivnih i štetnih tvari veće od maksimalno dozvoljenih za prvi stupanj agresivnosti.

**5.4.4. Odvodnja oborinskih otpadnih voda**

Članak 35.

(1) Mreža odvodnje oborinskih otpadnih voda prikazana je na kartografskom prikazu 2.3. „Vodnogospodarski sustav“.

(2) Čiste oborinske vode (krovne vode, vode s pješačkih površina i sl.) se disponiraju unutar građevnih čestica, dok se potencijalno zauljene kolničke vode, vode s parkirališnih površina i sl. uvode u sustav oborinske kanalizacije i nakon tretmana kroz separator lakih tekućina ispuštaju u more.

(3) Mreža odvodnje oborinskih otpadnih voda izvodi se sukladno važećoj tehničkoj regulativi i pravilima struke, te sljedećim uvjetima:

* priključni vodovi odvodne mreže moraju biti ukopani najmanje 80 cm ispod površine, odnosno uvijek ispod ostalih infrastrukturnih instalacija, osim cjevovoda za odvodnju sanitarnih otpadnih voda, na dubini prema važećim uvjetima nadležnih tijela;
* prikupljanje oborinskih voda s prometnica i parkirališta se vrši putem slivnika i linijskih prihvatnih kanala opremljenih taložnikom; taložnik mora biti dostupan za čišćenje nadležnim službama.

(4) Preporuča se korištenje rješenja temeljenih na prirodi („nature based solutions“) za odvodnju oborinskih voda (kišni vrtovi i sl.), kao i sakupljanje, filtraciju i ponovno korištenje oborinskih voda za zalijevanje zelenih površina i sl.

**5.4.5. Opći uvjeti gradnje sustava vodoopskrbe i odvodnje**

Članak 36.

(1) Kod paralelnog vođenja vodovoda s drugim instalacijama projektant se mora pridržavati pravila da se vodovod i elektroenergetski kabeli moraju predvidjeti na suprotnim stranama kolnika. Minimalni razmaci vodovoda i drugih instalacija u horizontalnoj projekciji moraju iznositi:

* od kanalizacije najmanje 1,0 m,
* od visokonaponskog kabela najmanje 1,5 m,
* od niskonaponskog kabela najmanje 1,0 m,
* od EKI voda najmanje 1,0 m.

(2) Vodovod se obavezno planira iznad kanalizacije, a samo iznimno i kad nije moguće drugačije, i to uz posebno tehničko-projektno rješenje zaštite vodovoda, može se dopustiti odstupanje od tog pravila kao i smanjenje razmaka u slučaju paralelnog vođenja.

(3) Cjevovode treba planirati u nogostupu ili zelenom pojasu dalje od drveća i njihovog korijenja, a u kolniku se smiju planirati samo kod prelaska s jedne na drugu stranu prometnice. Iznimno, u slučaju manje važnih (sporednih) prometnica u naselju, dozvoljava se planiranje cjevovoda u kolniku kad su takvi uvjeti da ne postoji raspoloživi prostor u nogostupu ili zelenom pojasu.

(4) U korištenju nogostupa ili zelenog pojasa za smještaj instalacija, vodovod treba imati prednost u odnosu na druge instalacije jer u slučaju smještaja unutar kolnika, uslijed potencijalnog kvara vodovoda može doći do iznenadnog faktora oštećenja asfalta, ugrožavanja prometa i opasnosti (izdizanje kolnika, voda na kolniku s mogućnosti poledice, ulegnuće kolnika i sl.). Osim toga, otežan je pristup za popravak vodovoda, a prilikom otkopavanja vodovoda može doći do oštećenja podzemnih kablova drugih instalacija (elektro i TK kabeli) koji su redovito plići te do opasnosti od napona.

(5) Kod izvođenja zemljanih radova na instalaciji kabelske kanalizacije posebnu pažnju treba posvetiti vodovodnim i kanalizacijskim instalacijama u slučaju kad se trase vodovoda i kanalizacije i instalacija kabelske kanalizacije križaju na više mjesta. Na mjestima gdje se trasa kabela križa s vodovodnim i kanalizacijskim instalacijama potrebno je kabel dodatno zaštititi plastičnom ili metalnom cijevi dužine 1,0 m sa svake strane od osi križanja. Na mjestima gdje se trasa kabela poklapa s trasom vodovoda i kanalizacije, potrebno je trasu kabela izmjestiti na suprotnu stranu ili na minimalnu udaljenost od 1,5 m od vodovoda i kanalizacije.

(6) U kanal instalacija vodoopskrbnog i kanalizacijskog sustava nije dozvoljeno postavljanje bilo kojih drugih instalacija (struje, telefona, uzemljenja itd.).

## 6. UVJETI UREĐENJA JAVNIH ZELENIH POVRŠINA I PLAŽA

### 6.1. Zelene površine

Članak 37.

(1) Zaštitna zelena površina (Z) označena na kartografskom prikazu br. 1 „Korištenje i namjena površina“, na krajnjem istočnom obuhvatu Plana uz novoplaniranu spojnu cestu, predviđena je kao dio budućeg zelenog zaštitnog pojasa koji će se formirati između turističke i mješovite (stambene) zone, s funkcijom vizualne ograde i odjeljivanja sadržaja u prostoru. Na njoj je moguće uređenje pješačke staze, postavljanje klupa i sl.

(2) Zelene površine se, kao zaštitno zelenilo, planiraju formirati/zadržati i u obuhvatu površina drugih namjena, na kontaktu zone sa županijskom cestom, oko parkirališta, kao i prema obalnoj šetnici u funkciji vizualnog razgraničenja javne i ugostiteljsko turističke namjene, ali i radi formiranja slike obalnog područja sa zelenim/hortikulturnim zastorom u doživljaju s mora.

(3) Na području obuhvata Plana propisana je obveza uređenja prirodnog i parkovnog zelenila u površini od minimalno 40% površine svake građevne čestice ugostiteljsko turističke namjene.

(4) Postojeće visokovrijedno zelenilo potrebno je zaštititi od nepotrebne sječe, njegovati i ukomponirati u buduću kompoziciju kompleksa. Uz održavanje grupacija vrijednog postojećeg zelenila, moguća je obnova sadnjom novih stablašica autohtone vrste, sadnja niskog raslinja, kao i uređenje manjih pješačkih površina, staza i odmorišta s urbanom opremom.

### 6.2. Uređene i prirodne plaže

Članak 38.

(1) Uređene plaže predstavljaju uređen kopneni prostor neposredno povezan s morem, označen i zaštićen s morske strane, koji je pristupačan svima pod jednakim uvjetima. Većim su dijelom uređenog i izmijenjenog prirodnog obilježja, te infrastrukturno i sadržajno opremljene. Označene su kao sportsko – rekreacijske površine R3 na kartografskom prikazu br. 1 „Korištenje i namjena površina“, a na kartografskom prikazu br. 4 „Način i uvjeti gradnje“ kao prostorne podcjeline 4A i 4C.

(2) Kolni i pješački pristup prostornim podcjelinama uređenih plaža omogućen je sa sjeverne strane preko dužobalne šetnice na kojoj se planira pješački i ograničeni interventni kolni promet.

(3) Planom se za uređenu plažu definira i pripadajući akvatorij, kao maksimalna površina koja može biti u režimu koncesije. Akvatorij se označava i štiti s morske strane plutačama.

(4) Omogućavaju se manje intervencije u obalnom pojasu u cilju formiranja plažne površine i zaštite plažnog materijala, dohrana šljunčane plaže, kao i zahvati sanacije postojećih derutnih betonskih platoa i postojećeg mola, te uređenje pristupa u more i na plažu.

(5) Planira se infrastrukturno i sadržajno opremanje uređenih plaža (postavljanje sanitarija, tuševa, kabina za presvlačenje i sl.).

(6) Moguće je planirati jednu građevinu sanitarija, na preglednoj, ali ne upadljivoj mikrolokaciji, prema sljedećim uvjetima:

1. Najveća dozvoljena bruto građevinska površina: 20 m2,

2. Najveća dozvoljena katnost: jedna nadzemna etaža, najveća visina 3,0 m.

(7) Moguća je postava tuševa i kabina za presvlačenje, kao laganih konstrukcija u krajobrazu - otvorenih nenatkrivenih elemenata visine do 220 cm.

(8) Omogućava se gradnja ugostiteljsko uslužnog objekta s vanjskom terasom na potezu uz dužobalnu šetnicu, u funkciji pružanja usluga korisnicima plaže, prema sljedećim uvjetima:

1. Gradnja je moguća unutar gradivog dijela prostorne podcjeline 4C, prikazanog u kartografskom prikazu broj 4. „Način i uvjeti gradnje“.

2. Najveća dozvoljena bruto građevinska površina: 30 m2

3. Najveća dozvoljena katnost: jedna nadzemna etaža, najveća visina 3 m.

(9) Koncesiju za gospodarsko korištenje uređene plaže moguće je dodijeliti na temelju pozitivnog mišljenja nadležnog tijela Grada Staroga Grada, koje se mora zatražiti prije provođenja samog postupka. Koncesija ne može biti ograničavajuća - uređena plaža mora u svakome trenutku biti dostupna svim korisnicima, bez mogućnosti isključivanja i ograničavanja pristupa.

(10) U slučaju davanja koncesije ili koncesijskog odobrenja za korištenje plaže, prostorna organizacija mora biti takva da prostori na kojima se smještaju sadržaji za komercijalnu namjenu ukupno ne prelaze više od 30% kopnene površine plaže na kojoj se daje koncesija/koncesijsko odobrenje.

(11) Prilikom uređenja plaže treba voditi računa o osobama s poteškoćama u kretanju.

(12) Prirodna plaža je neuređeni i s morem neposredno povezani kopneni prostor koji je pristupačan svima, infrastrukturno neopremljen, potpuno očuvanog, zatečenog prirodnog obilježja. Označena je kao sportsko – rekreacijska površina R3p na kartografskom prikazu br. 1 „Korištenje i namjena površina“, a na kartografskom prikazu br. 4 „Način i uvjeti gradnje“ kao prostorna podcjelina 4E.

(13) Stjenovita obala prirodne plaže se mora zadržati u najvećoj mjeri u prirodnom obliku, bez značajnijih intervencija, izmjene obalne linije i dodatnog nasipavanja. Obavezno je očuvanje vrijednih stablašica i drugih vrsta biljnog pokrova.

## 7. MJERE ZAŠTITE MJERE ZAŠTITE PRIRODNIH I KULTURNO-POVIJESNIH CJELINA I GRAĐEVINA I AMBIJENTALNIH VRIJEDNOSTI

Članak 39.

(1) U obuhvatu Plana nema prostora formalno-pravno zaštićenih po važećem Zakonu o zaštiti prirode. Obuhvat Plana nalazi se unutar područja ekološke mreže: POP (područje očuvanja značajno za ptice) HR1000036 Srednjedalmatinski otoci i Pelješac.

(2) Uvjeti i smjernice za zahvate u području ekološke mreže i osnovne mjere očuvanja ptica propisani su Prilogom I. važećeg Pravilnika o ciljevima očuvanja i osnovnim mjerama za očuvanje ptica u području ekološke mreže.

(3) PPU Grada Staroga Grada propisuje sljedeće mjere zaštite područja pod ekološkom mrežom:

* provoditi mjere zaštite područja ekološke mreže propisane posebnim propisima,
* donijeti i provoditi Plan upravljanja s ciljem očuvanja svakog područja ekološke mreže, te očuvanja biološke i krajobrazne raznolikosti i zaštite prirodnih vrijednosti,
* za zahvate koji mogu imati značajan utjecaj na ciljeve očuvanja i cjelovitost područja ekološke mreže provoditi postupke ocjene prihvatljivosti zahvata za ekološku mrežu, sukladno odredbama važećeg Zakona o zaštiti prirode i Pravilnika o ocjeni prihvatljivosti za ekološku mrežu. (Razvoj turističkih zona posebno se ističe kao zahvati koji mogu imati negativan utjecaj na područja ekološke mreže.)

Članak 40.

(1) U cilju zaštite krajobraznih vrijednosti područja unutar obuhvata Plana, propisuju se sljedeće mjere zaštite:

* s viškom iskopa postupati sukladno važećem Pravilniku o postupanju s viškom iskopa koji predstavlja mineralnu sirovinu kod izvođenja građevinskih radova,
* prilikom planiranja sadržaja u obalnom prostoru primijeniti pristup integralnog upravljanja obalnim područjem, a sve u cilju smanjivanja pritisaka na obalni prostor i očuvanje vrijednih i prepoznatljivih krajobraznih vizura obalnog područja,
* posebnu pažnju posvetiti očuvanju mora i morskog okoliša.

Članak 41.

(1) Unutar obuhvata Plana nema pojedinačno zaštićenih kulturno-povijesnih dobara niti kulturno-povijesnih cjelina. U kontaktnoj zoni Plana, na predjelu Kamarete, između plivališta za sportove na moru Bonj i restorana Helios, nalazi se preventivno zaštićeni podvodni arheološki lokalitet Bonj („ostaci antičke obale ispred hotela Helios“, br. Registra P-5269). Predmetni lokalitet je jedini vidljivi izvorni netaknuti dio antičke obale starog Pharosa, na kojem su vidljivi brojni ulomci amfora i antičkog posuđa srasli sa stjenovitom obalom te veći grublje obrađeni kameni blokovi, kao i kameni pragovi. Arheološki lokalitet mora biti očuvan i prezentiran, u skladu sa smjernicama i mjerama zaštite nadležnog tijela.

(2) Područje obuhvata Plana smješteno je unutar granica kontaktne zone Starogradskog polja i povijesne jezgre Staroga Grada uvrštene na Popis svjetske kulturne baštine 2008. godine, (*UNESCO - World Heritage Convention, Stari Grad Plain, Date of Inscription: 2008.).* Zbog toga je, prema zahtjevu Konzervatorskog odjela u Splitu, tvrtka Arch idea d.o.o. iz Šibenika izradila stručnu podlogu za potrebe izrade Plana – „konzervatorsku podlogu“, odnosno studiju pod nazivom „Procjena utjecaja na kulturnu baštinu - Turistička zona Helios, Stari Grad Hvar“. (Procjena utjecaja na kulturnu baštinu je poznatija pod kraticom „HIA“, od engleskog naziva Heritage Impact Assessment). Predmetna Studija, koja je prethodila izradi ovog UPU-a, bavi se analizom utjecaja mogućnosti gradnje ili rekonstrukcije postojećih građevina unutar obuhvata Plana, iznosi objektivno mišljenje o mogućim utjecajima gradnje ili rekonstrukcije postojećih građevina na kulturnu baštinu, u svom sadržaju analizira postojeće stanje te savjetodavno iskazuje mjere i preporuke za projektiranje.

(3) Stručnom podlogom iz prethodnog stavka su, u cilju ostvarenja arhitektonskog oblikovanja koje respektira kulturnu baštinu i prirodno okruženje te poboljšanja „zelenog otiska“, propisane sljedeće smjernice:

* Oblikovati nove građevine i dograđene dijelove građevina koje se rekonstruiraju na način da se uklapaju u krajolik i prate prirodnu konfiguraciju (slojnice) terena. (Poželjni tip oblikovanja za sve glavne smještajne i osnovne sadržaje je kaskadna gradnja.)
* Očuvati prirodnu konfiguraciju terena prilikom gradnje građevina, na način da se iskopi izvode samo radi gradnje podruma i temelja a kosi teren ostavlja u prirodnom ili zatečenom nagibu ili uređuje kaskadno. (Kota prirodnog terena neizgrađenog dijela građevne čestice se može izmijeniti za najviše 1 m).
* Zbog boljeg vizualnog uklapanja objekata u okolni krajobraz, preporuča se oblikovati petu ili krovnu fasadu u što većem postotku kao zeleni krov (moguća je kombinacija s fotonaponskim panelima).
* Promet u mirovanju preporučljivo je smjestiti u podzemne etaže.
* Oblikovati usitnjenu gradnju („vile, bungalove i paviljone“) s dostatnim postotkom zelenila te raspršenim konceptom za sve objekte međusobno, grupirane kroz planiran projekt okoliša i hortikulture.
* Oblikovati „krupniju“ gradnju s izdvojenim smještajnim sadržajem (“apartmanske zgrade“), kao i prateće ugostiteljske, sportske i slične sadržaje na način da se maksimalno uklope u lokaciju, uz respektiranje postojećeg zelenila i planiranje dostatnog postotka novog.
* Za kapacitete prometa u mirovanju koji se rješavaju u prizemnoj razini u okolišu, preporuča se definirati hortikulturalne uvjete na način da su osmišljeni s dostatnim postotkom zelenila i prikladnim vrstama (autohtonost) te maksimalno se uklapajući u lokaciju, uz respektiranje postojećeg zelenila i planiranje novoga.
* Maksimalno odvojiti kolni i servisni promet od pješačkog prometa zelenim površinama, drvoredima te mjestimično i nižim raslinjem.
* Pri planiranju zabavnih, sportskih, ugostiteljskih i drugih sadržaja voditi računa o planiranju uređenog okoliša, kao i o izboru materijala koji su u skladu sa održivim konceptima te autohtoni predmetnom području.
* Na cjelokupnom obuhvatu Plana, neovisno o tipologiji gradnje, potrebno je ostvariti u svakom segmentu (skali obuhvata) određen postotak zelenila zbog uklopa u vrijedni ambijent. Planom propisan minimalni udio zelenila koji iznosi 40% površine građevne čestice (zelene površine na razini tla) može biti dodatno povećan uređenjem zelenih dijelova građevina, zelenih krovova i sl.
* Preporuča se izraditi koncept krajobraznog uređenja okoliša (krajobrazni elaborat, projekt hortikulture ili sl.) kao podlogu ili sastavni dio svakog projekta na temelju kojeg se izdaje akt za provedbu Plana.

(4) Sukladno Zakonu o zaštiti i očuvanju kulturnih dobara, ako se pri izvođenju građevinskih radova na površini i ispod površine tla naiđe na arheološko nalazište ili predmete od arheološkog značaja, izvođač radova je dužan prekinuti radove i o tome izvijestiti nadležni Konzervatorski odjel.

## 8. GOSPODARENJE OTPADOM

Članak 42.

(1) Gospodarenje otpadom unutar prostora obuhvata Plana treba provoditi sukladno odredbama važećeg Zakona o održivom gospodarenju otpadom i važećih EU direktiva te sukladno ostalim posebnim propisima kojim se uređuje gospodarenje otpadom. Gospodarenje otpadom na razini Grada regulirano je Planom gospodarenja otpadom Grada Starog Grada za razdoblje 2018.-2022.

(2) Na razini obuhvata Plana, održivo gospodarenje otpadom potrebno je provoditi prvenstveno kroz razvrstavanje i odvojeno prikupljanje komunalnog otpada (papir, staklo, plastika, metal, biootpad, tekstil i dr.). U tu svrhu, potrebno je opskrbiti područje obuhvata Plana spremnicima za odvojeno skupljanje otpada po kategorijama. Za postavljanje spremnika potrebno je osigurati odgovarajući prostor pristupačan komunalnom vozilu, po mogućnosti ograđen prikladnom ogradom ili zelenilom, na način da ne ometa komunikacije u obuhvatu i ne zagađuje okoliš. Prostor za odlaganje otpada može biti natkriven nadstrešnicom maksimalne visine 3,0m. Zbrinjavanje razvrstanog komunalnog otpada treba organizirati odvozom koji će se vršiti prema komunalnom redu nadležnog komunalnog poduzeća.

(3) Ako se izvodi na otvorenom, prostor za smještaj spremnika za odvojeno prikupljanje otpada mora imati nepropusnu podlogu (asfalt, beton) s odvodnjom i ispustom u kanalizacijski sustav, a alternativno je spremnike za prikupljanje otpada moguće smjestiti i u prostore unutar planiranih objekata.

(4) Gospodarenje građevnim otpadom potrebno je uskladiti s važećim Pravilnikom o građevnom otpadu i otpadu koji sadrži azbest.

## 9. MJERE SPREČAVANJA NEPOVOLJNOG UTJECAJA NA OKOLIŠ

Članak 43.

(1) Na području obuhvata Plana ne planiraju se i ne dopuštaju djelatnosti koje ugrožavaju okoliš i koje imaju štetno djelovanje na zdravlje ljudi. Djelatnosti koje se obavljaju u zoni ne smiju proizvoditi infektivne, karcinogene i toksične otpade, te otpade koji imaju svojstva nagrizanja, ispuštanja otrovnih plinova te kemijsku ili biološku reakciju.

(2) Opće mjere zaštite okoliša unutar obuhvata Plana su:

* održavati ili povećati biološku raznolikost zaštitom autohtonih biljnih i životinjskih vrsta, ugradnjom zelenih ili smeđih krovova, smanjivanjem unosa kemikalija te svjetlosnog onečišćenja i onečišćenja bukom,
* smanjiti potrošnju vode sadnjom autohtonih vrsta te ugradnjom kontroliranih sustava navodnjavanja koji se napajaju potrošnom vodom,
* postojeće infrastrukturne sustave dopunjavati i zamjenjivati rješenjima temeljenim na prirodi ("nature based solutions"),
* koristiti energetski učinkovite sustave temeljene na obnovljivoj energiji proizvedenoj na lokaciji,
* koristiti tehničke sustave s automatizacijom i senzorima (rasvjeta, voda) radi racionalne uporabe energije,
* razvrstavati i reciklirati otpad,
* s prostora predviđenih za građenje, prije iskopa građevinske jame, humusni sloj odvojiti i deponirati, te ga nakon gradnje moguće koristiti za modeliranje terena oko građevina,
* gradnju građevina i uređenje otvorenih površina temeljiti na principima kružnog gospodarenja zgradama i prostorom.

(3) Svi zahvati unutar područja obuhvata Plana trebaju se izvoditi sukladno odredbama važećih propisa iz područja zaštite okoliša: Zakona o zaštiti okoliša, Zakona o zaštiti prirode, Zakona o gospodarenju otpadom, Zakona o zaštiti zraka, Zakona o klimatskim promjenama i zaštiti ozonskog sloja, Zakona o vodama te Zakona o zaštiti od svjetlosnog onečišćenja.

(4) Prostor Plana ne nalazi se unutar zone zaštite izvorišta vode za piće. Zaštita površinskih i podzemnih voda se određuje mjerama za sprječavanje i smanjivanje onečišćenja, prvenstveno izgradnjom sustava odvodnje, te propisanom razinom uređenosti građevinskog zemljišta. Zabranjuje se ili ograničava ispuštanje opasnih tvari propisanih važećom Uredbom o opasnim tvarima u vodama.

(5) Obalno more je akvatorij zaljeva, za koju se zaštita morske vode i održavanje propisane kategorije mora provodi kroz rješenja odvodnje otpadnih voda naselja.

(6) Zaštita tla na području obuhvata Plana provodi se propisivanjem minimalnog udjela zelenih površina unutar građevnih čestica, ograničenjem površina za gradnju građevina, planiranjem i gradnjom građevina za odvodnju otpadnih voda i uređaja za pročišćavanje otpadnih voda te kontroliranim odlaganjem otpada.

(7) Područje obuhvaćeno Planom pripada visokoj kategoriji kvalitete zraka. Kakvoću zraka treba zadržati na postojećoj razini, radi čega kod projektiranja, izbora opreme i kontrole u eksploataciji treba primjenjivati zakonsku regulativu o graničnim vrijednostima emisije onečišćenih tvari u zrak iz stacionarnih izvora.

(8) Zaštita od buke provodi se u skladu s važećim Zakonom o zaštiti od buke i važećim Pravilnikom o najvišim dopuštenim razinama buke. Smanjenje buke postići će se upotrebom odgovarajućih materijala kod gradnje građevina, njihovim smještajem u prostoru te postavljanjem zona zaštitnog zelenila prema izvorima buke. Određivanje dopuštene razine buke pri radu ugostiteljskih objekata definira se posebnim propisom i odgovarajućim aktom nadležnog tijela Grada.

## 10. Mjere zaštite i spašavanja

### 10.1. Mjere zaštite od požara:

Članak 44.

(1) Svi zahvati unutar područja obuhvata Plana trebaju se izvoditi sukladno odredbama važećih propisa iz područja zaštite od požara, s posebnom pozornošću na:

* Pravilnik o uvjetima za vatrogasne pristupe,
* Pravilnik o otpornosti na požar i drugim zahtjevima koje građevine moraju zadovoljavati u slučaju požara,
* Pravilnik o hidrantskoj mreži za gašenje požara,
* Garaže projektirati prema austrijskom standardu za objekte za parkiranje OIB- Smjernicama 2.2/2011- Protupožarna zaštita u garažama, natkrivenim parkirnim mjestima i parkirnim etažama,
* Sprinkler uređaj projektirati shodno njemačkim smjernicama VdS CEA 4001,
* Trgovačke sadržaje projektirati u skladu s tehničkim smjernicama; austrijskom standardu TRVB N 138 Prodajna mjesta, građevinska zaštita od požara ili američkim smjernicama NFPA 101 (izdanje 2018.),
* Sportske dvorane projektirati u skladu s američkom normom NFPA 101 (izdanje 2018.),
* Luke otvorene za javni promet projektirati prema NFPA 307, 2016,
* Marine projektirati prema NFPA 303, 2016 ili European Guideline CFPA-E No 15:2012 F fire safety in Guest Harbours and Marinas,
* Sustav prikupljanja i pročišćavanja otpadnih voda projektirati prema NFPA 820, 2016,
* Izlazne putove iz objekata projektirati u skladu s američkim smjernica,ma NFPA 101/2012,
* U slučaju da će se u objektima stavljati u promet, koristiti i skladištiti zapaljive tekućine i plinovi potrebno je postupiti sukladno odredbi članka 11. važećeg Zakona o zapaljivim tekućinama i plinovima.

(2) Planom se propisuju sljedeće mjere zaštite od požara:

* U svrhu sprječavanja širenja požara na susjedne građevine, sve planirane građevine moraju biti udaljene od susjednih građevina najmanje 4 m. Moguća je manja udaljenost ako se dokaže, uzimajući u obzir požarno opterećenje, brzinu širenja požara, požarne karakteristike materijala građevine, veličinu otvora na vanjskim zidovima građevine i dr., da se požar neće prenijeti na susjedne građevine ili mora biti odvojen od susjednih građevina požarnim zidom vatrootpornosti najmanje 90 minuta. U slučaju da građevina ima krovnu konstrukciju (ne odnosi se na ravni krov vatrootpornosti najmanje 90 minuta), požarni zid mora nadvisiti krov građevine za najmanje 0,5 m ili završiti dvostranom konzolom iste vatrootpornosti dužine najmanje 1 m ispod pokrova krovišta, koji mora biti od negorivog materijala na dužini konzole.
* Radi omogućavanja spašavanja osoba iz građevina i gašenja požara na građevinama i otvorenom prostoru, građevina mora imati vatrogasni prilaz određen prema posebnom propisu, a prilikom gradnje ili rekonstrukcije vodoopskrbnih mreža, moraju se, ukoliko ne postoje, predvidjeti unutarnje i vanjska hidrantska mreža.
* Građevine moraju biti projektirane i izgrađene tako da ispunjavaju bitne zahtjeve iz područja zaštite od požara utvrđene važećim Zakonom o zaštiti od požara i na temelju njega donesenih propisa, te uvjetima zaštite od požara utvrđenih posebnim zakonom i ta temelju njih donesenih propisa.

### 10.2. Mjere zaštite od potresa:

Članak 45.

(1) Područje Staroga Grada se nalazi u zoni VI stupnja potresa za povratni period od 50 godina, te u zoni VIII stupnja za period od 200 i 500 godina prema MSK ljestvici. Projektiranje potresne otpornosti konstrukcija građevina u obuhvatu Plana mora se izrađivati u skladu s HRN EN 1998-1:2011/NA:2011, Eurokod 8, čija će primjena osigurati gradnju primjereno seizmički otpornih građevina.

(2) Udaljenost između građevina (objekata) se određuje sukladno Pravilniku o mjerama zaštite od elementarnih nepogoda i ratnih opasnosti u prostornom planiranju i uređivanju prostora ("Narodne novine" br. 29/83, 36/85 i 42/86), na način da njihov međusobni razmak ne može biti manji od visine sljemena krovišta većeg objekta ali ne manji od H1/2+H2/2 + 5m, gdje je H1 visina vijenca jednog objekta, a H2 visina vijenca susjednog objekta. Međusobni razmak objekata može biti i manji pod uvjetom da je tehničkom dokumentacijom dokazano da je konstrukcija objekta otporna na rušenje od elementarnih nepogoda, te u slučaju ratnih razaranja rušenje neće u većem opsegu ugroziti živote ljudi i izazvati oštećenja na drugim objektima.

(3) Potrebno je osigurati dovoljno široke i sigurne evakuacijske putove i potrebno je omogućiti nesmetan pristup svih vrsta pomoći u skladu s važećim propisima.

### 10.3. Mjere zaštite od velikih nesreća

Članak 46.

(1) Mjere zaštite od velikih nesreća potrebno je provoditi u skladu sa važećim dokumentima i propisima iz područja civilne zaštite:

* Procjena rizika od velikih nesreća za Grad Stari Grad,
* Zakon o sustavu civilne zaštite,
* Pravilnik o mjerama zaštite od elementarnih nepogoda i ratnih opasnosti u prostornom planiranju i uređivanju prostora,
* Pravilnik o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja,
* Pravilnik o postupku uzbunjivanja stanovništva,
* Pravilnik o tehničkim zahtjevima sustava javnog uzbunjivanja stanovništva,
* Uredba o sprječavanju velikih nesreća koje uključuju opasne tvari,
* Zakon o prostornom uređenju,
* Zakon o zaštiti okoliša.

(2) Za područje grada Staroga Grada u tijeku je izrada Procjene rizika od velikih nesreća. Do usvajanja Procjene rizika, primjenjuju se Procjena ugroženosti stanovništva, materijalnih i kulturnih dobara i okoliša od katastrofa i velikih nesreća, i izvadak iz Procjene ugroženosti naslovljen kao Zahtjevi zaštite i spašavanja u dokumentima prostornog uređenja. Prema Procjeni ugroženosti, na području Starog Grada najveći rizik prijeti od poplava uzrokovanih plimnim valom, potresa, olujnog vjetra i tehničko-tehnoloških katastrofa izazvanih nesrećama u gospodarskim objektima. Mjere zaštite od potresa propisane su u članku 45. ovih Odredbi. Mjere zaštite od tehničko-tehnoloških katastrofa izazvanih nesrećama u gospodarskim objektima primjenjuju se izravno na same građevine koje su potencijalni izvori nesreća, tako da se ne propisuju u odredbama ovog Plana.

(3) Mjere zaštite od plimnog vala provode se preventivno praćenjem meteoroloških prognoza i postavljanjem uređaja za stalno praćenje plimnih valova te gradnjom zaštitne brane u zaljevu, nadogradnjom obale, ugradnjom pomičnih prepreka na ulazu u ulice i izbjegavanjem smještaja uslužnih i drugih djelatnosti sa skupocjenom opremom i aparaturom u prizemljima i podrumima zgrada unutar plavne zone.

(4) Orkanski i jaki vjetrovi su vjetrovi koji svojom jačinom mogu rušiti stabla, krovove, montažne konstrukcije, nosače infrastrukturnih vodova i sl. te na taj način mogu prouzročiti velike materijalne štete. Osnovna mjera zaštite od posljedica jakih vjetrova u obuhvatu Plana je pravilno projektiranje i dimenzioniranje konstruktivnih sustava svih sadržaja u skladu s mogućim opterećenjem od naleta vjetra, te pravilno izvođenje i održavanje.

(5) Sklanjanje stanovništva, u skladu sa Zakonom o civilnoj zaštiti, organizira se u najbližoj namjenskoj građevini za sklanjanje ili drugom pogodnom prostoru koji omogućava optimalnu zaštitu sa ili bez prilagodbe (podrumske i druge prostorije u građevinama koje su prilagođene za sklanjanje te komunalne i druge građevine ispod površine tla namijenjene javnoj uporabi kao što su garaže, trgovine i drugi pogodni prostori).

(6) Vlasnici i korisnici objekata u kojima se okuplja ili istodobno boravi više od 250 ljudi, u kojima se zbog buke ili akustične izolacije ne može osigurati dovoljna čujnost sustava za javno uzbunjivanje, dužni su uspostaviti i održavati odgovarajući interni sustav za uzbunjivanje i obavješćivanje te preko istog osigurati provedbu javnog uzbunjivanja i prijem priopćenja nadležnog centra 112 o vrsti opasnosti i mjerama za zaštitu koje je potrebno poduzeti.

## 11. MJERE PROVEDBE PLANA

Članak 47.

(1) Omogućava se etapna i fazna provedba Plana za sve planirane zahvate u obuhvatu Plana.

(2) Plan je izrađen na geodetskoj podlozi mjerila 1:1000, izrađenoj od tvrtke JEMETAR d.o.o., na snimku topografskog stanja terena i s uklopom službene katastarske podloge. Za vrijeme izrade Plana u tijeku je izlaganje na javni uvid podataka prikupljenih i obrađenih (novom) katastarskom izmjerom za katastarsku općinu Stari Grad. U provedbi Plana će se za eventualna odstupanja međa iz službene katastarske podloge, te nakon stupanja na snagu novog katastarskog operata katastra nekretnina, izvršiti po potrebi usklađenja/ispravci kod izrade geodetskih elaborata za provedbu akata za građenje, te odgovarajuća prilagodba numeričkih vrijednosti iskazanih ovim planom, što se neće smatrati izmjenom plana.

(3) Prometna mreža prikazana u kartografskom dijelu Plana definirana je trasom, koja se pri izradi projektne dokumentacije na detaljnim geodetskim snimcima s prikazom postojećih zidova, podzida i pokosa egzaktno utvrđuje, pa se pozicioniranje istih može prilagoditi stanju u prostoru u postupku ishođenja akta za provedbu Plana, te se neće smatrati izmjenom Plana.

(4) Nepokretna elektronička komunikacijska i komunalna infrastrukturna mreža (elektroopskrba, vodoopskrba i mreža za odvodnju otpadnih voda) prikazana u kartografskom dijelu Plana definirana je orijentacijskom trasom kabela i vodova položenih dijelom u prometnim površinama, dijelom kroz prostorne cjeline i podcjeline uz utvrđivanje služnosti za polaganje istih, te odredbama Plana. Položaj kabela i vodova se može prilagoditi u postupcima izdavanja akata za provedbu Plana, kroz koordinaciju komunalnih instalacija u projektu, te se neće smatrati izmjenom Plana.

(5) U provedbi Plana se za izradu tehničke dokumentacije i ishođenje akata za građenje primjenjuju propisi navedeni u ovim odredbama, kao i novelirani propisi doneseni nakon usvajanja Plana. Posebni uvjeti javno pravnih tijela koji se ishode u postupku izrade dokumentacije i ishođenja akata za gradnju/rekonstrukciju se u tom slučaju neće smatrati izmjenom Plana.

# 

# III. ZAVRŠNE ODREDBE

Članak 48.

(1) Elaborat Plana izrađen je u pet (5) izvornika u analognom obliku koji su ovjereni pečatom i potpisom predsjednika Gradskog vijeća, te u elektroničkom obliku (vektorski zapis grafičkog dijela izrađen u službenoj kartografskoj projekciji i tekstualni dio u PDF formatu) koji je pohranjen na optičkim medijima.

(2) Elaborati izvornika čuvaju se u pismohranama Gradskog vijeća Grada Staroga Grada, Jedinstvenog upravnog odjela Grada Staroga Grada, Zavoda za prostorno uređenje Splitsko-dalmatinske županije, Upravnog odjela za graditeljstvo i prostorno uređenje Splitsko-dalmatinske županije - Ispostave Hvar i Ministarstva prostornoga uređenja, graditeljstva i državne imovine.

(3) Uvid u elaborat Plana osiguran je u Jedinstvenom upravnom odjelu Grada Staroga Grada.

Članak 49.

Ova Odluka stupa na snagu osmog dana od dana objave u „Službenom glasniku Grada Staroga Grada“.



REPUBLIKA HRVATSKA

SPLITSKO-DALMATINSKA ŽUPANIJA



GRAD STARI GRAD

***G r a d s k o v i j e ć e***

KLASA: 350-01/21-01/32 Predsjednik

URBROJ: 2181-10-01-22-59 *Teo Bratanić*

Stari Grad, 13. prosinca 2022. godine